Document ID: 32004D0254

Komission päätös,
tehty 24 päivänä tammikuuta 2001,
yrityskeskittymän julistamisesta yhteismarkkinoille ja ETA-sopimuksen toimintaan soveltuvaksi
(Asia COMP/M.2033 - Metso/Svedala)
(tiedoksiannettu numerolla K(2001) 157)
(Ainoastaan englanninkielinen teksti on todistusvoimainen)
(ETA:n kannalta merkityksellinen teksti)
(2004/254/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon Euroopan talousalueesta tehdyn sopimuksen ja erityisesti sen 57 artiklan,
ottaa huomioon yrityskeskittymien valvonnasta 21 päivänä joulukuuta 1989 annetun neuvoston asetuksen (ETY) N:o 4064/89(1), sellaisena kuin se on viimeksi muutettuna asetuksella (EY) N:o 1310/97(2), ja erityisesti sen 8 artiklan 2 kohdan,
ottaa huomioon menettelyn aloittamisesta tässä asiassa 20 päivänä syyskuuta 2000 tehdyn komission päätöksen,
on antanut asianosaisille yrityksille tilaisuuden ilmoittaa oma näkemyksensä komission esittämistä huomautuksista,
ottaa huomioon keskittymiä käsittelevän neuvoa-antavan komitean lausunnon(3),
sekä katsoo seuraavaa:
(1) Komissio vastaanotti 7. elokuuta 2000 asetuksen (ETY) 4064/89 (jäljempänä "sulautuma-asetus") 4 artiklan mukaisen ilmoituksen ehdotetusta yrityskeskittymästä, jolla Metso Corporation (jäljempänä "Metso") hankkii sulautuma-asetuksen 3 artiklan 1 kohdan b alakohdassa tarkoitetun määräysvallan koko Svedala Industri AB:stä (jäljempänä "Svedalasta").
(2) Tutkittuaan ilmoituksen komissio katsoi, että ilmoitettu toimenpide kuuluu sulautuma-asetuksen soveltamisalaan ja että sen soveltuvuudesta yhteismarkkinoille on vakavia epäilyjä, koska se voisi johtaa määräävän markkina-aseman luomiseen tai vahvistumiseen, jonka seurauksena tehokas kilpailu estyisi olennaisesti yhteismarkkinoilla tai suuressa osassa sisämarkkinoita sekä ETA-sopimuksen kattamalla alueella. Tämän vuoksi komissio päätti 20. syyskuuta 2000 aloittaa sulautuma-asetuksen 6 artiklan 1 kohdan c alakohdan ja ETA-sopimuksen 57 artiklan mukaisen menettelyn.
(3) Komissio esitti Metsolle 22. marraskuuta 2000 asiaa koskevat väitteensä sulautuma-asetuksen 18 artiklan ja ETA-sopimuksen pöytäkirjan 21 mukaisella ilmoituksella ("väitetiedoksiannolla"). Metso esitti komissiolle ilmoitusta koskevat huomautuksensa 11. joulukuuta 2000.
I OSAPUOLET JA TOIMENPIDE
(4) Metso on suomalaisyritys, joka muodostettiin vuonna 1999 Valmetin ja Rauman sulautuessa(4). Sen liiketoiminta-alueet ovat i) koneteknologia, johon kuuluvat kiven- ja mineraalienkäsittelyjärjestelmät, vaihteistot ja komponentit sekä autonvalmistus, ii) automaatio- ja säätöteknologia sekä iii) kuitu- ja paperiteknologia (selluloosa- ja paperiteollisuuden prosessit, koneet ja laitteet). Metson liikevaihto oli 3387 miljoonaa euroa vuonna 1999. Metson kivenmurskaus- ja käsittelylaitteisiin liityviä toimintoja harjoittaa sen tytäryhtiö Nordberg. Toimintojen osuus on noin 15 prosenttia Metson liikevaihdosta.
(5) Svedala on Tukholman pörssissä noteerattu yritys, jonka tuotteita ovat mineraalien talteenotto- ja käsittelylaitteet, kuten porauslaitteet, kivenmurskauslaitteet, kuljetusjärjestelmät, asfaltointi- ja tiivistyslaitteet. Svedalan liikevaihto oli noin 1600 miljoonaa euroa vuonna 1999. 38 prosenttia liikevaihdosta syntyi kivenkäsittelytoimialan (murskaus- ja seulontalaitteet) tuotteista.
(6) Ehdotetulla toimenpiteellä Metso hankkisi yksinomaisen määräysvallan Svedalassa 21. kesäkuuta 2000 esitetyllä julkisella ostotarjouksella.
II YRITYSKESKITTYMÄ
(7) Metso tarjoutuu ostamaan kaikki Svedalan osakkeet. Metson tarjouksen ehtona on, että se saa haltuunsa yli 90 prosenttia Svedalan osakepääomasta. Voidaan siis katsoa, että toimenpiteellä pyritään Metson yksinomaiseen määräysvaltaan Svedalasta ja että ehdotettu kauppa merkitsee näin ollen sulautuma-asetuksen 3 artiklan 1 kohdan b alakohdassa tarkoitettua keskittymää.
III YHTEISÖNLAAJUINEN ULOTTUVUUS
(8) Metson maailmanlaajuinen kokonaisliikevaihto oli noin 3387 miljoonaa euroa liiketoimintavuonna 1999. Svedalan maailmanlaajuinen kokonaisliikevaihto oli noin 1588 miljoonaa euroa liiketoimintavuonna 1999. Yritysten yhteenlaskettu maailmanlaajuinen kokonaisliikevaihto on yli 2500 miljoonaa euroa.
(9) Metson ja Svedalan yhteenlaskettu kokonaisliikevaihto vuonna 1999 oli yli 100 miljoonaa euroa kaikissa [...](5). Kummankin osapuolen kokonaisliikevaihto ylittää niin ikään 25 miljoonaa euroa kaikissa edellä mainituissa jäsenvaltioissa.
(10) Lisäksi kummankin osapuolen yhteisön alueelta kertynyt kokonaisliikevaihto on yli 100 miljoonaa euroa eikä kummankaan yrityksen omasta yhteisön alueelta kertyneestä kokonaisliikevaihdosta yli kahta kolmasosaa ole kertynyt yhdestä ja samasta jäsenvaltiosta. Täten kyseessä on sulautuma-asetuksen 1 artiklan 3 kohdassa tarkoitettu yhteisönlaajuinen keskittymä. Se on lisäksi ETA-sopimuksen mukainen yhteistyötapaus.
IV JOHDANTO KIVENMURSKAUSTOIMIALAAN
(11) Sulautuminen vaikuttaa kilpailuun kivenmurskauslaitteiden markkinoilla, joilla sekä Svedala että Metso (Nordberg) toimivat. Sulautumisen jälkeen yrityksestä tulee markkinajohtaja maailman kiven- ja mineraalinkäsittelykoneiden alalla.
A. Sovellukset ja tekniikat
(12) Kivenmurskauslaitteilla pienennetään kiveä käyttötarkoitukseensa sopivaksi. Niitä käytetään lähinnä murskeen (sepelin, soran ja hiekan) ja sementin valmistuksessa sekä kaivosteollisuudessa (koska tuotettavat metallit tai muut aineet on otettava talteen hienonnetusta kivestä). Mursketta valmistavat yleensä joko louhimot tai rakennusyhtiöt, jotka tuottavat omat mursketarpeensa joko kivestä tai puretusta rakennusmateriaalista.
(13) Tavallisessa murskaamossa on useita peräkkäisiä tuotantovaiheita, joissa kiviaines murskataan yhä hienommaksi. Kussakin vaiheessa voidaan käyttää erilaisia tekniikoita. Murskauksen ensimmäistä vaihetta, jossa räjäyttämällä tai muulla tavalla saatua kiviainesta murskataan, kutsutaan esimurskaukseksi. Esimurskauksesta tulevat kivet murskataan tavallisesti toisessa ja sitä seuraavissa murskausvaiheissa. Kun kivi on murskattu riittävän pieneksi, sitä voidaan hienontaa jauhamalla.
(14) Murskauslaitteet voidaan jakaa neljään tyyppiin: leukamurskaimiin (joissa kivi murskataan mekaanisten leukojen välissä), iskumurskaimiin (joissa kivi murskautuu iskeytyessään itseään tai laitteen kovia pintoja vasten), kartiomurskaimiin (joissa kivi murskautuu liikkuvan ja kiinteän kartion välissä) ja esikaramurskaimiin (jotka perustuvat samankaltaiseen tekniikkaan kuin kartiomurskaimet mutta joiden geometria on erilainen). Iskumurskaimet erotetaan edelleen horisontaaleihin iskupalkkimurskaimiin ja vertikaaleihin iskumurskaimiin. Kussakin murskauslaitetyypissä on tietyntyyppinen tekniikka.
(15) Joissakin tapauksissa, erityisesti kaivosteollisuudessa, jossa malmia on saatava hienoaineksen muodossa, kokoa voi olla tarpeen pienentää edelleen. Tämä saadaan tavallisesti aikaan loppuvaiheen jauhatuksessa. Jauhinlaitteet koostuvat pääasiassa jauhinmyllyistä ja telapuristimista. Osapuolet toimivat ainoastaan jauhinmyllyjen alalla. Jauhinmyllyissä käytetään monenlaisia tekniikoita. Erityisesti voidaan erottaa horisontaalit rumpumyllyt, jotka voidaan jakaa edelleen autogeenimyllyihin, puoliautogeenimyllyihin, tanko- ja kuulamyllyihin ja muihin horisontaalimyllyihin, sekä vertikaalimyllyt.
(16) Murskaus- ja jauhinlaitteiden lisäksi murskauslaitos sisältää monia pienempiä laitteita kiven kuljettamiseksi eri murskausvaiheiden läpi. Niitä ovat lähinnä seulat, joita käytetään eri murskainten läpi käyneiden kivien koon hallintaan, kuljettimet sekä syöttimet, joita käytetään kivien siirtämiseen varastosta kuljettimelle tai kuljettimelta murskaimeen.
(17) Murskauslaitteet, joihin kuuluvat myös seulat, syöttimet ja kuljettimet, voivat olla kiinteitä tai liikkuvia. Liikkuvia murskauslaitteita käytetään yleensä vain murskeen valmistuksessa ja rakentamisessa. Liikkuvat murskaimet ovat teknisesti samanlaisia kuin kiinteät murskaimet, paitsi että ne on sovitettu pyörillä tai teloilla varustettuun alustaan.
B. Tuotteiden kestävyys, riskien välttäminen ja palvelu
(18) Kivenmurskauslaitteilla on usein hyvin pitkä taloudellinen käyttöikä, tyypillisesti noin 25 vuotta. Vaikka kuluminen on usein nopeaa vaikeiden työolosuhteiden takia ja kuluvia osia (ja tiettyjä varaosia) on siksi vaihdettava usein, kivenmurskaimet ovat yleensä niin vankkarakenteisia, että niitä voidaan käyttää hyvin pitkään.
(19) Näin ollen hinta ei useinkaan ole ratkaiseva tekijä uutta tuotetta ostettaessa. Tuotteen pitkän käyttöiän vuoksi käyttökustannukset ovat ostopäätöksen taloudellisten perusteiden kannalta tavallisesti tärkeämpiä kuin alkuperäinen hankintahinta, joten asiakkaat kiinnittävät usein paljon huomiota suorituskykyyn ja käyttöön liittyviin tekijöihin, kuten luotettavuuteen, huoltokustannuksiin, varaosien saannin luotettavuuteen jne. Tämän vahvisti myös valtaosa komission kyselyyn vastanneista asiakkaista, joiden mukaan käyttöön liittyvät tekijät, erityisesti käyttökustannukset, laatu, luotettavuus ja kapasiteetti, ovat hintaa tärkeämpiä kivenmurskainta ostettaessa.
(20) Lisäksi kivenmurskauslaitteita pidetään usein merkitykseltään ratkaisevan tärkeinä laitteina rakennus- ja kaivosteollisuudessa toimiville asiakkaille. Komission kyselystä ilmenee erityisesti, että murskauslaitteiston rikkoutuminen voi pysäyttää koko laitoksen toiminnan (mahdollisesti useiden viikkojen ajaksi) ja vaikuttaa siten ratkaisevasti rakennus- tai kaivosteollisuudessa toimivan asiakkaan tehokkuuteen ja kilpailukykyyn. Tämä johtuu siitä, että asiakkailla on usein vain yksi murskain kutakin tuotantovaihetta, esimerkiksi esimurskausta, välimurskausta jne. varten.
(21) Koska kivenmurskainten käyttöikä on pitkä, koska murskauslaitteet ovat toiminnan kannalta kriittisiä ja niiden hankintahinta on alhainen suhteessa louhoksen tai murskeen tuotantolaitoksen yleiskustannuksiin ja tuottoihin, asiakkaat ovat valinnoissaan hyvin konservatiivisia ja haluavat välttää riskejä. Ne valitsevat usein turvalliset ja toimiviksi havaitut ratkaisut sen sijaan, että käyttäisivät tuntemattomampia toimittajia, jotka eivät pysty takaamaan asiakaspalvelun ja varaosatoimitusten luotettavuutta riittävän varmasti, vaikka tämä merkitsisikin korkeampien hintojen hyväksymistä. Tämä riskien välttäminen epäilemättä lisääntyy, jos kivenmurskauslaitteiden rikkoutuminen aiheuttaa tuottojen menetyksiä tai jos niiden rikkoutuminen on todennäköistä. Näin toimivat siksi varsinkin sellaiset asiakkaat, joiden tuotanto on arvokasta, esimerkiksi metallikaivokset, tai jotka toimivat vaikeassa ympäristössä, esimerkiksi kovaa ja kuluttavaa kiveä työstävät asiakkaat. Näyttää kuitenkin olevan alalla yleinen piirre, että kivenmurskainasiakkaat ovat voimakkaasti riskejä välttäviä.
(22) Komission tutkimuksen tulokset viittaavat siihen, että tällainen riskin välttäminen näkyy usealla eri tavalla. Esimerkiksi asiakkaat painottavat voimakkaasti tuotteen luotettavuutta ja laatua sekä toimittajan mainetta. Erityisesti on viitattu siihen, että asiakkaat vaativat toimittajiltaan usein riittävän suositusluettelon, jossa on oltava muun muassa samantyyppistä kiveä käyttäviä asiakkaita.
(23) Samoista syistä komission tutkimus viittaa siihen, että kokonaistoimitukset (lähinnä uusille tuotantopaikoille tai suuriin kapasiteetin laajennuksiin) annetaan usein laitteistotoimittajille, joilla on laaja tuotevalikoima. Vaikka asiakkaat voisivatkin teoriassa antaa laitoksen yleissuunnittelun riippumattomalle suunnittelutoimistolle ja jakaa laitteistohankinnat useille toimittajille, ne haluavat yleensä mieluummin kaikki siihen liittyvät tuotteet ja palvelut samalta yritykseltä. Näin koko laitoksesta vastaa yksi ainoa yritys sen sijaan, että vastuu jakautuisi suunnittelukonsulttien ja monien laitetoimittajien välille. Esimerkiksi yksi asiakas totesi: "Mitä laajempaa valikoimaa valmistaja pystyy tarjoamaan, sitä suuremmat mahdollisuudet hänellä on toimittaa kokonainen tuotantolaitos. Murskainten ja seulojen suorituskyvyn mitoittaminen ja takaaminen on ratkaisevan tärkeää laitoksen suunnittelun kriteerien täyttämiseksi. Ei ole harvinaista, että laitteita ostetaan eri toimittajilta, mutta ensisijaisesti pyritään ostamaan yhdeltä, jos se pystyy täyttämään vaaditut suorituskriteerit."
(24) Vastauksessaan komission väitetiedoksiantoon Metso katsoo, että ETA-maiden kivenmurskainmarkkinoilla tapahtuva merkittävä markkinoille tulo ja laajentuminen ei tue kuvausta asiakkaiden riskin välttämisestä. Metso viittaa tässä yhteydessä luetteloon merkittävistä uusista toimijoista markkinoilla.
(25) Komission tutkimus ei tue väitettä, jonka mukaan kivenmurskainmarkkinoilla tapahtuisi merkittävää uusien yritysten markkinoille tuloa. Monet Metson toimittamassa luettelossa mainitut kilpailijat ovat todellisuudessa pitkään alalla toimineita murskauslaitteiden valmistajia tai yrityksiä, jotka ovat tulleet uusille markkinoille yritysostojen avulla. Lisäksi komission tutkimus viittaa selvästi siihen, että kivenmurskausmarkkinoilla on suuret markkinoille tulon esteet, kuten 156-162 kappaleesta ilmenee.
(26) Lisäksi tuotteiden pitkä käyttöikä ja säännöllisen huollon ja osien vaihdon tarve merkitsee, että asiakkaat kiinnittävät usein paljon huomiota oheispalveluihin, kuten varaosien ja kulutusosien toimittamiseen, oikea-aikaisten ja tehokkaiden huoltopalvelujen tarjoamiseen, neuvontaan prosessien parantamiseksi tai uusien laitteiden yhdistämiseksi murskauslaitokseen jne. Komission tutkimuksesta ilmenee erityisesti, että asiakkaat kiinnittävät paljon huomiota siihen, että laitetoimittajalla on kansallinen tai alueellinen toimipaikka heidän lähellään, ja hyvin usein ne myös vaativat sitä.
(27) Asiakkaat pitävät ilmoituksensa mukaan myös erittäin tärkeänä laitetoimittajiensa vakaata taloutta ja niiden sitoutumista, koska ne haluavat saada oikeanlaisia varaosia ja palveluja kivenmurskauslaitteistonsa koko eliniäksi.
(28) Tämän lisäksi asiakkaiden riskien välttäminen merkitsee sitä, että ne haluavat usein kehittää pitkäaikaisia suhteita kivenmurskainten toimittajien kanssa, ja erityisesti sitä, että niiden uuden tuotantolaitoksen toimittaja on usein etulyöntiasemassa kilpailijoihinsa nähden, kun käytettyjä koneita uusitaan. Osapuolten toimittamista tiedoista ilmenee esimerkiksi, että niiden onnistumisprosentti on tavallisesti paljon korkeampi niiden asiakkaiden osalta, joille ne ovat alun perin toimittaneet kokonaisen laitoksen, kuin muiden asiakasryhmien osalta.
(29) Kokonaistoimituksista ja pitkäaikaisista toimittajasuhteista Metso katsoo vastauksessaan komission väitetiedoksiantoon, että kokonaistoimitusten markkinoita hallitsevat itse asiassa "järjestelmäintegroijat" ja että Metso ja Svedala eivät pysty tekemään sopimuksia kokonaistoimituksista. Lisäksi Metso katsoo, että kokonaisten tuotantolaitosten toimittajilla on vain minimaallinen etu kilpailijoihinsa nähden.
(30) Komission tutkimus ei tue mainittuja argumentteja. Ensinnäkään ei voida osoittaa, että "järjestelmäintegroijat" hallitsisivat markkinoita. Itse asiassa monet komission kyselyyn vastanneet suunnitteluyritykset kertoivat osallistuvansa toimituksiin yleensä alkuperäisten laitetoimittajien kautta. Lisäksi komission tutkimukset osoittavat selvästi, että toimittajat, joilla on laaja laitevalikoima, ovat muita paremmassa asemassa kokonaisen tuotantolaitoksen toimittajina ja että Nordbergilla ja Svedalalla katsotaan olevan laajin tuotevalikoima, kuten edellä 28 kappaleessa todettiin.
C. Kivenmurskainten ostajat
(31) Murskauslaitteiden ostajia on pääasiassa viiden tyyppisiä: i) sementinvalmistajat, jotka käyttävät murskaimia sementin tuotantoon sekä kolmansille osapuolille myytävän murskeen tuotantoon, ii) rakennus- ja maanrakennusyhtiöt sekä rakennusten purkamiseen erikoistuneet yhtiöt, jotka käyttävät murskaimia murskeen tuottamiseen puretuista rakennuksista ja kivestä, iii) itsenäiset murskeen valmistajat, jotka tuottavat mursketta louhoksista myytäväksi tie- ja rautatierakennusyhtiöille sekä rakentamiseen ja maisemarakennukseen, iv) urakoitsijat, jotka murskaavat kiveä toimeksiantojen perusteella v) kaivosyhtiöt, jotka murskaavat louhittua kiven ja malmin seosta hienoksi jauheeksi, jota käsitellään metalli- tai kivennäismalmin erottamiseksi kivestä.
(32) Yleisesti ottaen komission tutkimuksesta ja osapuolten vastauksista ilmenee, että kivenmurskainasiakkaat voidaan jakaa kahteen ryhmään sen mukaan, minkätyyppisiä laitteita ne ostavat ja millaiset niiden hankintamenettelyt ovat: toisaalta pienet rakennusalan asiakkaat ja toisaalta suurehkot kaivosyhtiöt ja murskeen ja sementin tuottajat (jäljempänä "kaivosasiakkaat"). Rakennusalan asiakkaisiin kuuluu itsenäisiä murskeen tuottajia ja urakoitsijoita, rakennus- ja maanrakennusyhtiöitä, purkamiseen erikoistuneita urakoitsijoita ja sementtiyhtiöitä, jotka ostavat pienehköjä murskaimia kolmansille osapuolille myytävän murskeen tuottamiseksi. Kaivosasiakkaisiin puolestaan kuuluu kaivosyhtiöitä, erittäin suuria louhoksia ja sementintuottajia, jotka ostavat suuria laitteita sementintuotantoon.
(33) Rakennusalan asiakkaat ovat yleensä pienehköjä paikallisia tai kansallisia yrityksiä, jotka kukin ostavat suhteellisen pienen määrän melko samantyyppisiä murskaintuotteita. Nämä asiakkaat hankkivat yleensä vain pienehköjä murskaimia, ja tarvitessaan edellä 26 kappaleessa kuvattuja lisäpalveluja, kuten varaosien toimittamista, teknistä tukea, prosessien parantamista tai uusia hankintoja koskevaa neuvontaa, ne ostavat laitteensa lähes yksinomaan toimittajien kansalliselta edustajalta tai jakelijalta, jonka kanssa niillä on hyvin usein tiivis, jatkuva suhde.
(34) Kaivosasiakkaat sen sijaan ovat yleensä suuria yrityksiä, joista osa toimii useissa maissa tai jopa useilla mantereilla. Ne ostavat tavallisesti suuria ja tehokkaita laitteita, joskin lukumääräisesti vähemmän kuin rakennusalan asiakkaat. Kaivosasiakkaiden koko ja kaukaisilla alueilla toimiminen saattavat vähentää niiden riippuvuutta kansallisesta tuesta rakennusasiakkaisiin verrattuna, ja ne suorittavat hankintansa usein kansainvälisten tai ETA-maissa yleensä alueellisten tarjouskilpailujen perusteella Komission tutkimuksesta kuitenkin ilmenee, että erityisesti ETA-maissa läheisyys on edelleen tärkeä tekijä valittaessa kivenmurskainten toimittajaa. Esimerkiksi monet kaivosasiakkaat ilmoittivat pitävänsä olennaisen tärkeänä, että niiden toimittajat ovat läsnä niiden toimialueella, esimerkiksi ETA-maissa. Lähes kaikki kaivosasiakkaat katsoivat ainakin, että maantieteellinen läsnäolo on merkittävä kilpailuetu laitetoimittajille. Tämä näyttää johtuvan monista syistä, erityisesti seuraavista: ETA-maiden kaivosasiakkaat ovat maailmanlaajuisesti katsoen suhteellisen pieniä, suurella osalla yrityksistä on toimintaa vain ETA-maissa ja alueella on suhteellisen paljon sementtiyrityksiä ja erittäin suuria louhimoita, jotka eivät usein ole tottuneet toimimaan etäisillä ja vaikeilla alueilla.
(35) Lopuksi on syytä mainita, että rakennusalan kysyntä on usein hajanaista mutta se koskee melko suurta määrää murskaimia, tyypillisesti useita satoja yksiköitä vuodessa ETA-maissa, kun taas kaivoskysyntä koskee hyvin rajallista määrää tuotteita. Esimerkiksi esikaramurskainten ETA-maiden laajuinen markkinavolyymi on ollut vain kaksi yksikköä vuodessa vuodesta 1990 lähtien.
D. Kivenmurskainten toimittajat
(36) Kivenmurskaimia valmistetaan tavallisesti maailmanlaajuisesti hyvin harvoissa tuotantolaitoksissa: esimerkiksi Svedala valmistaa Jawmaster-leukamurskainsarjansa kokonaan Brasiliassa, ja Nordberg puolestaan tuottaa kartiomurskainten G-sarjansa kokonaan Suomessa. Tuotteet myydään joko suoraan laitevalmistajan keskusmyyntitoimiston kautta tai rakennustuotteiden osalta verkoston kautta, jossa kullakin edustajalla, jakelijalla tai tytäryhtiöllä on tietty, usein yksinoikeuteen perustuva alue.
(37) Kivenmurskainteollisuudelle on luonteenomaista yritysten jatkumo, jonka toisessa päässä ovat suuret kansainväliset ja laajan valikoiman tarjoavat yritykset, kuten Svedala, Nordberg, Terex ja Krupp, toisessa päässä pienet yritykset, jotka tarjoavat suppean tuotevalikoiman pienellä maantieteellisellä alueella, kuten Haahjem Base, joka myy leukamurskaimia Pohjoismaiden rakennusasiakkaille, tai Rodrigo Matias Magalhães, joka toimii vain Portugalissa. Näiden kahden ääripään lisäksi on alueellisesti toimivia yrityksiä, jotka myyvät tuotteitaan vain yhdelle rakennus- tai kaivosalan segmentille, esimerkiksi BHS, MEM ja Bräuer Aufbereitungsmaschinen, tai vain yhtä käsittelyvaihetta tai tekniikkaa varten, esimerkiksi Kleemann & Reiner, Extec ja Magotteaux. Lisäksi on maailmanlaajuisesti toimivia yhtiöitä, joilla on suppea tuotevalikoima, esimerkiksi FL Smidth-Fuller, joka tarjoaa lähinnä karamurskaimia ja jauhimia kaivosteollisuuden asiakkaille.
E. Hankinnat
(38) Kivenmurskauslaitteet hankitaan yleensä tarjouskilpailulla, johon osallistuvat rakennusalan tuotteiden osalta kansalliset jakeluyhtiöt ja kaivosteollisuuden tuotteiden osalta esimerkiksi laitetoimittajan alueelliset myyntikeskukset. Asiakkaat voivat ostaa joko tietyn määrän tuotteita tai kokonaisen murskauslaiteasennuksen. Jälkimmäisessä tapauksessa hankinta tapahtuu usein kokonaistoimitussopimuksena.
(39) Käytännössä kokonaistoimitussopimukset ovat ETA-maissa suhteellisen harvinaisia. Ne kattavat esimerkiksi alle 11 prosenttia alueen rakennusalan murskainten myynnistä ja vielä pienemmän osuuden kaivosteollisuuden murskainten myynnistä. Useimmat myynnit tapahtuvat laitteistoa uusittaessa tai tuotantolaitoksia laajennettaessa. On kuitenkin syytä huomauttaa, että kokonaistoimitusten todellinen merkitys voi olla paljon suurempi kuin niiden osuus markkinoiden volyymistä. Erityisesti se, että Nordberg ja Svedala ovat tavallista useammin onnistuneet toimittamaan laitteita niille asiakkaille, joille ne ovat toimittaneet alkuperäisen laitoksen, viittaa siihen, että kokonaistoimitussopimuksen antaminen jollekin toimittajalle merkitsee sille huomattavaa etua kilpailijoihin nähden siinä vaiheessa, kun on aika uusia joitakin laitoksen murskaimia. Tämä voi johtua esimerkiksi siitä, että alkuperäinen toimittaja tuntee laitoksen ja asiakkaan ja voi siksi esittää optimaalista ratkaisua, tai siitä, että murskaimet on helpompi yhdistää muuhun laitokseen. Näin ollen kokonaistoimitussopimuksia voidaan pitää myös toimittajien keinoina luoda pitkäaikaiset suhteet asiakkaisiinsa tulevien laitemyyntien helpottamiseksi.
V MERKITYKSELLISET MARKKINAT
A. Merkitykselliset tuotemarkkinat
(40) Osapuolten mukaan kivenmurskaimet voidaan luokitella sekä tekniikan mukaan (leukamurskaimet, kartiomurskaimet jne.) että käyttötyypin mukaan (toisaalta sementinvalmistus ja kaivosteollisuuden sovellukset, toisaalta murskeen valmistus ja rakennusalan sovellukset).
Jako tekniikan mukaan
(41) Osapuolet katsovat, että vaikka eri tekniikat ovatkin kysyntäpuolella jossain määrin korvattavissa toisillaan, kukin tekniikka voisi kuulua erillisille tuotemarkkinoille. Tämän vahvistavat myös komission tutkimuksen tulokset, joiden mukaan kutakin tekniikkaa käytetään ensisijaisesti tietyllä erityisalalla, jolla muut tekniikat eivät ole teknisesti tai taloudellisesti toteutettavissa.
(42) Ensiksikin, kuten kohdassa 13 mainitaan, murskausprosessi toteutetaan lähes poikkeuksetta toisiaan seuraavissa vaiheissa, joissa jokaisen vaiheen lähtöaineena on edellisen vaiheen tuotos. Prosessissa kiviaines murskataan yhä hienommaksi. Esimerkiksi murskeen valmistus toteutetaan yleensä kahdessa vaiheessa, joista ensimmäisessä käytetään leukamurskainta tai horisontaalia iskupalkkimurskainta ja toisessa toista murskainta, kuten kartiomurskainta, horisontaalia iskupalkkimurskainta tai vertikaalia iskumurskainta. Vastaavasti kaivosmalmin käsittely, jossa tarvitaan enemmän murskausta ja käytetään suurempia kivimääriä kuin murskeen valmistuksessa, toteutetaan yleensä kolmessa vaiheessa, joista ensimmäisessä käytetään suurta leukamurskainta tai esikaramurskainta, toisessa kartiomurskainta ja kolmannessa jauhinta tai telapuristinta työn viimeistelemiseksi.
(43) Eri murskausvaiheissa (esi-, väli- ja hienomurskauksessa) käytettyjä tuotteita ei voida korvata toisillaan, koska niillä ei voida yleensä käsitellä samaa kivikokoa eikä päästä samaan tuotantotehoon. Kutakin murskaustekniikkaa käytetään lähinnä vain yhdessä käsittelyvaiheessa (esimurskaus, välimurskaus tai jauhaminen), poikkeuksena horisontaaleissa iskupalkkimurskaimissa sovellettava tekniikka, jota voidaan käyttää sekä esi- että välimurskauksessa. Näin ollen olisi tehtävä ero lähinnä esimurskauksessa käytettävien tekniikoiden (leukamurskaimet ja karamurskaimet), lähinnä välimurskauksessa käytettävien tekniikoiden (kartiomurskaimet, vertikaalit iskumurskaimet) ja hienojauhatuksessa käytettävien tekniikoiden (telapuristimet tai jauhinlaitteet) välillä.
(44) Toiseksi tuloksista ilmenee, että eri tekniikoita ei käytetä yleensä samassakaan käsittelyvaiheessa samoihin tarkoituksiin. Eri tekniikoita voidaan käyttää eri kivilaatuihin. Tätä osoittaa se, että horisontaaleja iskupalkkimurskaimia käytetään ensisijaisesti pehmeän kiven sovelluksiin, kun taas kartiomurskaimia käytetään yleensä kovien kivien murskaamiseen. Lisäksi eri tekniikoilla voidaan täyttää eri kapasiteettivaatimukset, sillä leukamurskaimet sopivat pieniin ja keskisuuriin murskausmääriin, kun taas esikaramurskaimet soveltuvat parhaiten suureen murskaustehoon. Näin ollen voidaan päätellä, että kukin tekniikka sopii enimmäkseen tiettyyn sovellusalaan, jolla se ei yleensä kilpaile muiden murskainten kanssa.
(45) Tarjontapuolella korvattavuus näyttää olevan rajallista tekniikasta toiseen siirryttäessä. Siihen viittaavat myös komission tutkimuksen tulokset, sillä useimpien kilpailijoiden mukaan tuotannon siirtäminen tekniikasta toiseen ei ole helppoa. Tämän vahvistaa myös se, että markkinoille pääsyssä on huomattavia esteitä: Valtaosa kilpailijoista ja asiakkaista kertoi, että uudentyyppisen laitteen kehittämiseen ja markkinoille saattamiseen menee yleensä vuosia ja että asiakkaat vaativat usein uusien laitteiden toimittajilta tuotteiden esittelyä käytännössä, niiden pitkäaikaista testausta asiakkaiden kenttäolosuhteissa ja jopa riittävän suositusluettelon antamista nykyisistä, samaa tuotetta käyttävistä asiakkaista.
(46) Tällainen rajallinen korvattavuus tarjontapuolella käy ilmi myös siitä, että on erikoistuneita valmistajia, kuten Canica-Jaques ja Magotteaux (vertikaalit iskumurskaimet), ja yleisemmin siitä, että useimmat laitteiden toimittajat eivät valmista kaikkia alan tuotteita. Esimerkiksi hyvin harva kivenmurskainten toimittaja valmistaa ETA-maissa kartiomurskaimia, ja useimmat toimittajat keskittyvät suppeahkoon tuotevalikoimaan.
(47) Komission tutkimuksesta käy siis ilmi, että kullakin tekniikalla on erilliset tuotemarkkinat. Leukamurskaimet, karamurskaimet, kartiomurskaimet, horisontaalit iskupalkkimurskaimet, vertikaalit iskumurskaimet, jauhinlaitteet ja telamurskaimet kuuluvat siis kaikki omille tuotemarkkinoilleen. Myös seulat, syöttimet ja kuljettimet näyttävät muodostavan erilliset tuotemarkkinat.
Jako koon/sovelluksen mukaan
Erilliset markkinat rakennusalan ja kaivosteollisuuden murskaimilla
(48) Kussakin tekniikassa tuotteiden koko voi vaihdella pienistä tuotteista hyvin suuriin tuotteisiin. Osapuolten mukaan kaikki tuotteet muodostavat kysyntäpuolella korvattavuusketjun, jossa minkä tahansa kokoinen tuote voi korvata sitä lähimpänä olevia pienempiä tai suurempia tuotteita. Osapuolet sanovat myös, että tarjontapuolella on helppo siirtyä koosta toiseen, koska tekniikat ovat melko yksinkertaisia ja myös siksi, että komponenttien valmistaminen toteutetaan suurelta osin alihankintana eikä tuotekoon suurentaminen tai pienentäminen näin ollen edellytä suuria investointeja.
(49) Osapuolet toteavat kuitenkin, että olisi erotettava toisistaan yhtäältä murskeen valmistuksessa ja rakentamisessa käytettävät murskaimet (rakennusalan murskaimet) ja toisaalta kaivosteollisuuden sovelluksissa, hyvin suurissa louhoksissa ja sementin valmistuksessa käytettävät murskaimet (kaivosteollisuuden murskaimet)(6). Osapuolet katsovat, että vaikka tiettyjä kivenmurskaustekniikoita voidaan käyttää sekä rakennusalan että kaivosteollisuuden sovelluksissa, rakennusalan asiakkaat hankkivat yleensä pienempiä laitteita, kun taas kaivosalan asiakkaat hankkivat yleensä suurempia ja suuritehoisia koneita. Osapuolet katsovat myös, että rakennusalan murskainten ja kaivosteollisuuden murskainten kilpailuolosuhteet ovat erilaiset, koska kaivosalan asiakkaat pyrkivät hankkimaan tuotteita maailmanlaajuisesti toisin kuin rakennusalan asiakkaat, jotka ostavat kivenmurskaimia suppeammalta alueelta.
(50) Hyvin suurten kaivosteollisuuden kartiomurskainten olisi osapuolten mukaan muodostettava erityiset tuotemarkkinat, jotka eroavat jopa pienten kaivosteollisuuden kartiomurskainten markkinoista, koska hyvin suuret kartiomurskaimet ovat yleensä hinnaltaan, painoltaan ja kapasiteetiltaan noin kaksinkertaisia verrattuna kokojärjestyksessä seuraaviin tuotteisiin.
(51) Komission tutkimus näyttää vahvistavan osapuolten näkemyksen, jonka mukaan erikokoiset tuotteet kuuluvat tavallisesti tarjontapuolen ja kysyntäpuolen korvattavuusketjuun. Laitekoon kasvaessa markkinoilla on kuitenkin osapuolten mukaan yhä vähemmän päteviä valmistajia, ja erityisesti rakennusalan tuotteiden valmistajat eivät välttämättä pysty myymään tuotteita kaivosalan asiakkaille. Näin ollen tarjontapuolen korvattavuudessa näyttää olevan kynnyksiä. Se merkitsee, että pienillä laitteilla (rakennusalan murskaimilla) ja suurilla laitteilla (kaivosteollisuuden murskaimilla, joita myydään ensisijaisesti kaivosalan asiakkaille, mutta jossain määrin myös rakennusalan asiakkaille) on eri tuotemarkkinat.
(52) Myös tietyt lisätekijät vahvistavat tarjontapuolen korvattavuuden kynnykset. Erityisesti on merkkejä siitä, että erikokoiset murskaimet saattavat edellyttää eri tuotantolaitoksia. Osapuolten toimittamien tietojen mukaan esimerkiksi Nordbergin on ollut jaettava kartiomurskainten tuotanto kolmeen paikkaan: Macom (Ranska), Tampere (Suomi) ja Milwaukee (Yhdysvallat), joista ensimmäisessä valmistetaan pieniä, toisessa keskikokoisia ja kolmannessa suuria murskaimia. Valtaosa kilpailijoista mainitsi, että suuria murskaimia on yleensä paljon vaikeampi valmistaa ja myydä kuin pieniä murskaimia, mikä johtuu erityisesti siitä, että suuriin murskaimiin sisältyy enemmän riskejä ja kustannuksia ja niiden testaaminen on vaikeampaa.
(53) Lisäksi on selviä merkkejä siitä, että rakennusalan murskaimet ja kaivosteollisuuden murskaimet edellyttävät eri liiketoimintamallia. Komission tutkimuksen tulokset viittaavat siihen, että rakennusalan murskainten kilpailussa panostetaan voimakkaasti palveluun ja läsnäoloon kansallisilla markkinoilla ja että valmistajien on myytävä suhteellisen suuria tuotemääriä riittävien mittakaavaetujen saavuttamiseksi. Kaivosteollisuuden murskaimia myydään sen sijaan yleensä huomattavasti pienempiä määriä (esimerkiksi ETA-maissa kaivosteollisuuden horisontaalien iskupalkkimurskainten vuosittainen markkinavolyymi on alle kahdeskymmenesosa rakennusalan horisontaalien iskupalkkimurskainten volyymista), niitä tuotetaan usein tilauksesta eikä tiheä jakeluverkko ole läheskään yhtä tärkeä kilpailutekijä.
(54) Näin ollen voidaan päätellä, että kussakin murskaustekniikassa on tehtävä ero (pienten) rakennusalan murskainten ja (suurten) kaivosteollisuuden murskainten välillä.
Ei erillisiä "hybridileukamurskainten" markkinoita
(55) Osapuolet tarkistivat komissiolle 14. syyskuuta 2000 antamassaan vastauksessa tuotemarkkinoiden määritelmää, jota ne olivat alun perin ehdottaneet leukamurskaimiin. Vastauksen mukaan tulisi ottaa huomioon kolmas, "hybridileukamurskainten" luokka rakennusalan leukamurskainten ja kaivosteollisuuden leukamurskainten lisäksi. Osapuolet muistuttavat, että tämä hybridikategoria sopii leukamurskaimiin, joissa on 1,25-1,5 m:n imuaukko, ja että se muodostaa erilliset merkitykselliset tuotemarkkinat, koska tämän luokan leukamurskaimia myydään pääasiallisesti alueellisella (esim. ETA:n ja Aasian laajuisilla) tarjouskilpailumenettelyillä, kun taas suuria leukamurskaimia myydään yleensä maailmanlaajuisten tarjouskilpailujen perusteella ja niitä hankkivat pääasiassa kaivosteollisuuden asiakkaat.
(56) Osapuolten toimittamista tiedoista käy kuitenkin ilmi, että rakennusalan asiakkaat ostavat yli [...]* kaikista leukamurskaimista, joissa on 1,25-1,50 m:n imuaukko ja joita Nordberg ja Svedala myyvät ETA-alueella. Useimmat rakennusalan asiakkaat ovat kertoneet komissiolle, että ne eivät osta suuria ja pieniä murskaimia eri tavoin. Useimmat rakennusalan murskauslaitteiden hankkijat käyttävät kansallisia jakelijoita kaikissa hankinnoissa laitteen koosta riippumatta. Komissio päättelee näin ollen, että kilpailuolosuhteet pysyvät olennaisilta osiltaan samoina kaikkien imuaukoltaan alle 1,5 m:n leukamurskainten osalta ja että olisi keinotekoista erottaa "hybridileukamurskainten" kategoria erillisiksi markkinoiksi.
(57) Johtopäätöksenä on, että leukamurskaimet voidaan jakaa kaksiin tuotemarkkinoihin: rakennusalan leukamurskaimiin (mukaan lukien leukamurskaimet, joissa on alle 1,5 m:n imuaukko) ja suuriin leukamurskaimiin (joita käytetään tyypillisesti kaivosteollisuuden sovelluksissa hyvin suuret louhokset mukaan luettuina).
Hyvin suurten ja suuritehoisten kartiomurskainten erilliset tuotemarkkinat
(58) Osapuolet katsovat, että Nordbergin MP800- ja MP1000-kartiomurskaimet muodostavat erilliset markkinat, joilla ei ole muita tuotteita keneltäkään valmistajalta koko maailmassa. MP800 ja MP1000 ovat maailman suurimmat kaupallisesti myytävät kartiomurskaimet. Osapuolten mukaan MP800 ja MP1000 kuuluvat erillisille markkinoille sen vuoksi, että molempien tuotteiden murskausvoima on huomattavasti suurempi kuin minkään muun markkinoilla saatavilla olevan kartiomurskaimen.
(59) Myös komission tutkimuksen tulokset näyttävät vahvistavan, että hyvin suurilla kartiomurskaimilla on osapuolten esittämällä tavalla erilliset markkinat. Jotkin kolmannet osapuolet kiistävät kuitenkin osapuolten väitteen, jonka mukaan ainoat mainituilla markkinoilla kilpailevat tuotteet olivat Nordbergin MP800 ja MP1000, koska Svedalan suurin kartio (H8000-malli) kilpailee Nordbergin suurten kartioiden kanssa. Jotkin kolmannet osapuolet ovat sanoneet myös, että heidän käsityksensä mukaan H8000-mallia voidaan verrata toisiin Nordbergin kartiomurskaimiin, erityisesti HP800:een, joka on jotakuinkin samankokoinen kuin MP800-kartiomurskain mutta jonka murskausvoima on vähäisempi.
(60) Osapuolet ovat toimittaneet komissiolle tietoja, joista käy ilmi, että Svedala on usein tarjonnut H8000-kartiomurskaintaan Nordbergin MP800-, MP1000-, HP800- tai HP700(7)-murskainten vaihtoehtona. Joissakin tapauksissa Svedala on onnistunutkin myymään H8000-murskaimensa Nordbergin hyvin suurten kartiomurskainten sijaan. Lisäksi Metson sisäisissä asiakirjoissa, joissa tutkitaan suurten kartiomurskainten kilpailuolosuhteita, otetaan poikkeuksetta huomioon sekä Nordbergin MP1000- ja MP800-murskaimet että Svedalan H8000- ja Nordbergin HP800- ja HP700-tuotteet.
(61) Kaikissa näissä hyvin suurissa kartiomurskaimissa näyttää olevan samat tekniset ominaisuudet. Niiden kaikkien nimellisteho on yli 500 kW, niiden manttelin läpimitta on yli 1800 mm ja ne painavat yli 60 tonnia. Tällaisia murskaimia käytetään tyypillisesti suuren rasituksen ja suuren volyymin kaivossovelluksissa. Markkinoilla näyttää olevan saatavilla vain kahta muuta tuotetta, joilla on osittain samoja teknisiä ominaisuuksia kuin Nordbergin ja Svedalan suuritehoisissa kartiomurskaimissa. Näitä ovat KFS2100-kartiomurskain ja vähäisemmässä määrin Z18(8)-kartiomurskain. Molempia valmistaa Kawasaki.
(62) Kaikkien edellä mainittujen suuritehoisten kartiomurskainten (Kawasakin tuotteet mukaan luettuina) yksikköhinta on yli 800000 euroa, joka on yli kaksi kertaa suurempi kuin osapuolten "normaaleille" kaivosteollisuuden kartiomurskaimille arvioima keskihinta (370000 euroa). Tästä hyvin merkittävästä hintaerosta voidaan päätellä, että suuritehoisia kartiomurskaimia ei yleensä voi korvata pienemmillä "normaaleilla" kaivosteollisuuden kartiomurskaimilla (toisin sanoen kartiomurskaimilla, joiden manttelin läpimitta on yli 1,5 m ja alle 1,8 m).
(63) Osapuolten mukaan suuret kaivosteollisuuden kartiomurskaimet kuuluvat MP800- ja MP1000-malleja lukuun ottamatta samaan tarjontapuolen ja kysyntäpuolen korvaavuusketjuun kuin muut kaivosteollisuuden kartiomurskaimet. Ne ovat maininneet myös, että yksi suuritehoinen kartiomurskain voidaan korvata kahdella pienemmällä kartiomurskaimella.
(64) Näyttää kuitenkin siltä, että osapuolia ja kyseisellä liiketoiminnan alalla varsin marginaalista Kawasakia lukuun ottamatta mikään muu kivenmurskausalan valmistaja ei tarjoa tehokkaita kartiomurskaimia, joiden nimellisteho on yli 500 kW. Useimmat kilpailijat ovat kertoneet komissiolle, että suurten tuotteiden kehittäminen on vaikea ja pitkällinen prosessi. Eräs kilpailija mainitsi, että hyvin suuren kartiomurskaimen onnistuneeseen kehittämiseen ja markkinoimiseen menee jopa viisi vuotta. Näin ollen voidaan päätellä, että tarjontapuolen näkökulmasta "normaaleja" ja pieniä kaivosteollisuuden kartiomurskaimia ei voi korvata suuritehoisilla ja hyvin suurikokoisilla kartiomurskaimilla.
(65) Näiden kahden tuoteluokan väliset hintaerot osoittavat selvästi, että asiakkaat eivät voi korvata pieniä murskaimia suuritehoisilla ja hyvin suurikokoisilla kartiomurskaimilla. Osapuolten esittämä väite, jonka mukaan yksi hyvin suuri kartiomurskain voitaisiin korvata kahdella pienellä, vaikuttaa täysin teoreettiselta. [...]*. Kahden pienen kartiomurskaimen valinta yhden suuritehoisen murskaimen sijaan aiheuttaa lisäksi ylimääräisiä hankaluuksia ja edellyttää ylimääräisiä apulaitteita (kuten seuloja, syöttimiä ja kuljettimia), lisää käyttöhenkilökuntaa ja lisähuoltoa. Valinta merkitsisi siis korkeampaa kokonaishankintahintaa ja korkeampia käyttökustannuksia. Näin ollen kaivosteollisuuden asiakkaalle ei ole yleensä taloudellista valita kahta pientä kartiomurskainta yhden suuritehoisen murskaimen sijaan.
(66) Metso toteaa vastauksessaan väitetiedoksiantoon, että sen kokemuksen mukaan kaivosteollisuuden kartiomurskaimet voidaan korvata kahdella pienellä (rakennusalan) kartiomurskaimella noin 60 prosentissa tapauksista. Metso on myös sitä mieltä, että kahden pienen kartion käyttämisestä on tiettyjä etuja. Esimerkiksi täydellisen rikkoutumisen riski on vähäisempi. Komissio myöntää, että kaksiosaisten laitteiden käyttämisestä yksiosaisen sijaan on (rajallisia) etuja, mutta se katsoo, että tällaiset edut eivät riitä kompensoimaan ylimääräisiä kustannuksia ja hankaluuksia, joita aiheutuu kahden laitteen hankkimisesta, käyttämisestä ja huoltamisesta verrattuna yhteen laitteeseen. [...]*.
(67) Näin ollen voidaan päätellä, että tehokkaat kartiomurskaimet muodostavat erilliset tuotemarkkinat. Osapuolet ovat katsoneet, että kaivosteollisuuden murskaimista Nordbergin MP800- ja MP1000-tuotteet kuuluvat erillisille merkityksellisille tuotemarkkinoille. Komissio sen sijaan päättelee, että toimenpiteellä luodaan hallitseva asema tehokkaiden kartiomurskainten markkinoille riippumatta siitä, kuuluvatko MP800 ja MP1000 näille markkinoille. Tehokkaiden kartiomurskainten markkinoiden tarkka määritelmä voidaan näin ollen jättää avoimeksi.
(68) Edellä esitetyn perusteella komissio päättelee, että rakennusalan murskaimet (pienet) ja kaivosteollisuuden murskaimet (suuret) kuuluvat erillisille tuotemarkkinoille ja että kaivosteollisuuden kartiomurskaimista hyvin suuret ja tehokkaat murskaimet muodostavat erityiset tuotemarkkinat.
Uusien ja käytettyjen murskainten väliset erot
(69) Kivenmurskaimet ovat yleensä erittäin kestäviä tuotteita, joilla on pitkä taloudellinen käyttöikä. Esimerkiksi rakennusalan leukamurskainten tyypillinen käyttöikä on noin 25 vuotta, mutta tällä hetkellä on toiminnassa yli 40 vuotta käytössä olleita murskaimia. Kestävyyden vuoksi on paljon käytettyjä laitteita, joita saatetaan ehdottaa asiakkaille uuden laitteen vaihtoehdoksi.
(70) Tämän vuoksi on tarpeen tutkia, pitäisikö käytetty laite lukea kuuluvaksi samoille markkinoille kuin uusi laite vai muodostavatko uudet ja käytetyt murskaimet osan erillisistä tuotemarkkinoista. Komission tutkimuksen tulokset viittaavat laajasti siihen, että käytetyn laitteen ei yleensä katsota korvaavan uutta laitetta. Ensinnäkin useimmat kilpailijat olivat sitä mieltä, että käytetyt laitteet eivät rajoita olennaisesti uusien murskainten kilpailuolosuhteita, etenkin kun tyydyttävässä kunnossa olevia käytettyjä laitteita on hyvin vähän ja uusi tekniikka syrjäyttää vanhemmat tuotteet vanhanaikaisina ja epätaloudellisina.
(71) Toiseksi: Vaikka asiakkaat ilmoittivat voivansa harkita käytettyä laitetta murskaimen hankinnasta päättäessään, käytännössä hyvin harvat ovat hankkineet viime aikoina käytetyn laitteen. Tämä näyttää johtuvan asiakkaiden pyrkimyksistä välttää riskejä, kuten 21 kappaleessa sanottiin, ja toisaalta riskeistä, jotka liittyvät käytetyn laitteen hankintaan. Käytetyn laitteen luotettavuutta, suorituskykyä ja kestävyyttä ei voi varmistaa, usein ei ole minkäänlaista takuuaikaa ja vanhojen tuotteiden osalta on kyseenalaista, onko varaosia ja kulutusosia jatkuvasti saatavilla.
(72) Lisäksi asiakkaat, jotka sanoivat olevansa valmiita ostamaan käytetyn laitteen, totesivat, että ne ostaisivat vain suhteellisen uuden ja vähän käytetyn laitteen, kun taas komission tutkimuksesta ilmenee, että käytetyt koneet ovat yleensä hyvin vanhoja ja vanhentuneita.
(73) Edellä esitetyn perusteella voidaan siis päätellä, että käytetyillä ja uusilla murskaimilla on erilliset markkinat.
Päätelmä
(74) Edellä esitetyn perusteella voidaan päätellä, että i) käytetyt murskauslaitteet ja uudet murskauslaitteet kuuluvat eri tuotemarkkinoille, ii) uudet laitteet olisi luokiteltava tekniikan perusteella, iii) kukin tekniikka olisi jaettava edelleen koon/sovelluksen perusteella rakennusalan tuotteisiin ja kaivosteollisuuden tuotteisiin ja iv) että kaivosteollisuuden kartiomurskaimista hyvin suuret ja tehokkaat kartiomurskaimet muodostavat erilliset tuotemarkkinat. Luettelo merkityksellisistä tuotemarkkinoista on liitteessä I.
B. Merkitykselliset maantieteelliset markkinat
(75) Metson mukaan kaivosteollisuuden murskainten markkinat ovat maailmanlaajuisia, koska asiakkaat ostavat tuotteita kaikkialta maailmasta. Osapuolten mukaan myös rakennusalan murskainten markkinat ovat vähintään ETA:n laajuisia, koska alueella myydyt tuotteet ovat hyvin samanlaisia, kuljetuskustannukset ovat hyvin alhaiset, tuotantoa on vain muutamassa paikassa eikä jakelu hankaloita markkinoille pääsyä. Kuten muun muassa 26 kappaleessa todettiin, kivenmurskainten myynti ei ole ainoastaan kyseisten tuotteiden tarjontaa, vaan usein siihen liittyy asiakaspalvelua, kuten huoltoa ja kunnostusta sekä varaosien ja kulutusosien toimittamista. Näin ollen murskainmarkkinoiden laajuuden määräävät tuotannon maantieteellinen laajuus ja kilpailuolosuhteet myynnin jälkeisen asiakaspalvelun tarjoamisessa. [...]*.
Rakennusalan tuotteet
(76) Menettelyn aloittamista koskevassa päätöksessään komissio mainitsi muutamia tekijöitä, jotka viittaavat ennemminkin rakennusalan murskainten kansallisiin kuin ETA:n laajuisiin maantieteellisiin markkinoihin. Komissio korosti erityisesti, että ensiksikin rakennusalan asiakkaat ovat riippuvaisia kansallisista jakelijoista, toiseksi markkinoille pääsyssä näytti olevan huomattavia esteitä, joiden vuoksi toimittajien on hankala laajentaa toimintaansa jäsenvaltioihin, joissa ne eivät olleet aikaisemmin toimineet, ja kolmanneksi hinnat ja markkinaosuudet vaihtelivat huomattavasti jäsenvaltioittain. On kuitenkin muita tekijöitä, jotka viittaavat mahdollisesti laajempien maantieteellisten markkinoiden suuntaan, joten komissio jätti rakennusalan murskainten maantieteellisten markkinoiden tarkan määritelmän avoimeksi.
(77) Komissiolle 17. syyskuuta 2000 antamassaan kirjallisessa vastauksessa osapuolet pyrkivät käsittelemään komission esille tuomia kysymyksiä rakennusalan markkinoiden maantieteellisestä laajuudesta. Osapuolten perustelut voidaan jakaa kahteen pääryhmään. Ensiksikin ne katsoivat, että Euroopan kansallisille markkinoille pääsyn esteet ovat vähäisiä. Toiseksi ne vakuuttivat, että rakennusalan asiakkaiden hankintamalleja koskeva tarkka analyysi osoittaa, että asiakkaat eivät ole suuresti riippuvaisia kansallisista jakelijoista.
(78) Eri jäsenvaltioiden markkinoille pääsyn esteistä osapuolet korostivat, että tiivis jakeluverkosto ei ole välttämätön maassa toimimiseksi. Esimerkiksi Nordbergin Saksan jakeluverkostoon kuuluu tytäryhtiö, jolla on yksi toimipiste, ja viisi jakelijaa, joilla kullakin on yksi toimipiste. Nordbergin Saksan jakeluverkostossa työskentelevän henkilöstön lukumäärä on alle [...]*. Metson mukaan pätevän markkinointihenkilöstön ja teknisen henkilöstön palkkaaminen ei ole vaikeaa, sopivat ulkopuoliset jakelijat ovat helposti käytettävissä ja toiminta vaatii vain hyvin pieniä taloudellisia investointeja.
(79) Rakennusalan asiakkaiden hankintamalleista osapuolet sanovat, että valtaosa asiakkaista saa varaosia, kulutusosia, teknistä tukea ja huoltopalveluja joko sisäisesti tai riippumattomilta kolmansilta osapuolilta. Sen vuoksi asiakaspalvelu ei Metson mukaan tee rakennusalan asiakkaita millään tavoin riippuvaisiksi alkuperäislaitteiden valmistajien kansallisista jakelijoista. Metso antoi esimerkkejä myös jakelijoiden rajatylittävästä myynnistä, joka osapuolten mukaan myös merkitsee rakennusalan markkinoiden ETA:n laajuista ulottuvuutta.
Kysyntäpuolen näkökohdat
(80) Komission yksityiskohtaisen tutkimuksen tulokset vahvistavat rakennusalan markkinoiden kansallisen ulottuvuuden. Ensiksikin, vaikka asiakkaat saattavat saada useimmat varaosat ja tavanomaiset huoltopalvelut riippumattomilta kolmansilta osapuolilta, ne ovat kuitenkin riippuvaisia valmistajien jakelijoista tai edustajista lähes kaikissa erikoistuneissa avainpalveluissa tai osien toimituksissa. On esimerkiksi mainittu, että suurinta osaa varaosista ei voi saada laitteen toimittajan jakeluverkoston ulkopuolelta ja että mutkikkaissa tai merkittävissä huoltotoimenpiteissä on turvauduttava jakelijaan. Jopa palveluissa, joita voi saada itsenäisiltä toimittajilta, kannattaa usein tehokkuus- ja kilpailusyistä turvautua jakelijaan. Vaikka esimerkiksi prosessitekniikan palveluita voi ostaa konsulttitoimistoilta, asiakkaat käyttävät yleensä jakelijoita, jotka useimmiten pitävät prosessitekniikkaa olennaisena osana murskainten myyntiä ja tarjoavat näin ollen palvelua ilmaiseksi. Eräät asiakkaat sanoivat myös, että tiettyjen palvelujen (erityisesti prosessitekniikan) alalla ne eivät tunteneet alueeltaan yhtään ulkopuolista toimittajaa.
(81) Toiseksi asiakkaiden ja valmistajan jakelijoiden väliset suhteet rajoittuvat entistä harvemmin osien ja huoltopalvelujen tarjontaan. Valtaosa asiakkaista mainitsi erityisesti vaativansa läheistä ja tiivistä yhteydenpitoa laitteen toimittajan jakelijaan ja jopa keskustelevansa jakelijan kanssa tulevista parannuksista, laajentamisista, teknisestä neuvonnasta jne. Paikallisen toimipaikan tärkeys selittyy myös sillä, että asiakas haluaa välttää riskejä. Kansallisen jakelijan voidaan katsoa olevan turvallisuutta lisäävä tekijä vakavissa ongelmatapauksissa ja merkki laitteen valmistajan sitoutumisesta jatkossakin tarjoamaan palvelua ja auttamaan asiakkaitaan.
(82) Kolmanneksi komission tutkimuksesta käy ilmi, että asiakkaiden on vaikeaa ja usein mahdotonta hoitaa asioitaan maan ulkopuolisten jakelijoiden kanssa. Valtaosa komission tutkimukseen vastanneista rakennusalan asiakkaista mainitsi erityisesti, että ulkomaiset jakelijat eivät ole luotettava vaihtoehto oman maan jakelijoihin verrattuna mm. varaosien pitkien toimitusaikojen, kieliongelmien ja lisäkustannusten (kuljetus, valuutanvaihto, jne.) vuoksi. Useimmilla jakelijoilla on lisäksi alueellisia yksinoikeussopimuksia. Vaikka asiakkaat voivat tästä huolimatta ottaa yhteyttä ulkomaisiin jakelijoihin omasta aloitteestaan, on vaikea ymmärtää, miten kyseiset jakelijat onnistuvat asiakkaiden vaatimassa läheisessä ja tiiviissä yhteydenpidossa (erityisesti tulevia hankintoja, parannuksia jne. koskevissa keskusteluissa) rikkomatta sopimukseen perustuvia alueellisia rajoituksia. Komission tutkimuksen mukaan jopa asiakkaat, jotka päättävät kääntyä ulkomaisten jakelijoiden puoleen, eivät käytännössä ehkä pystykään saamaan näiltä laitteita tai palveluja. Monet asiakkaat ovatkin maininneet esimerkkejä tilanteista, joissa heidän oman maansa ulkopuolella sijaitsevat jakelijat ovat kieltäytyneet palvelemasta heitä suoraan ja ohjanneet heidät sen sijaan sopivien kansallisten jakelijoiden puoleen.
(83) Näin ollen voidaan päätellä, että kysyntäpuolen näkökohdat viittaavat selvästi rakennusalan kivenmurskainten kansallisiin markkinoihin.
Tarjontapuolen näkökohdat
(84) Tarjontapuolella ei ole merkkejä siitä, että muiden jäsenvaltioiden tai ulkopuolisten maiden toimittajat voisivat ryhtyä toimimaan uudessa jäsenvaltiossa lyhyellä aikavälillä ja ilman huomattavia lisäkustannuksia ja -riskejä.
(85) Vaikka jäsenvaltiossa toimimiseen tarvittavan jakeluverkoston ei tarvitse olla erityisen tiheä eikä sen luomiseen tarvita aina huomattavia aineellisia investointeja, useimpien kilpailijoiden ja rakennusalan asiakkaiden mukaan uuden jakeluverkoston luomiseen tarvitaan paljon aikaa ja vaivaa. Komission tutkimus osoittaa, että uusi jakelija joutuu luomaan asiakassuhteensa, saavuttamaan tuotteiden myynnin aloittamisen kannalta välttämättömän luottamuksen, osoittamaan tuotteidensa luotettavuuden ja laadun ja vakuuttamaan asiakkaat kyvystään toimittaa varaosia ja huoltopalvelua oikea-aikaisesti ja tehokkaasti. Useimpien asiakkaiden ja kilpailijoiden mukaan tähän saattaa mennä useita vuosia.
(86) Yksi kilpailijoista, joka osapuolten mukaan on onnistunut laajentamaan toimintansa maantieteellistä ulottuvuutta, sanoi, että "tehokkaan kaupallisen hyödyntämisen [...]* suurin haaste [...]* on varman ja luotettavan jakeluverkoston ja asiakaspalvelun/tukitoimintojen luominen". Rakennusalan asiakkaat näyttävätkin olevan varsin haluttomia ostamaan toimittajalta, jonka maine ei ole riittävän vakiintunut. Näin ollen toiminnan laajentaminen jäsenvaltiosta toiseen on mutkikas tehtävä, jota ei voi suorittaa loppuun lyhyellä aikavälillä.
(87) Rakennusalan murskainten markkinoiden kansallista luonnetta vahvistaa lisäksi se, että monilla rakennusalan laitteiden valmistajilla ei ole kotimaan ulkopuolella lainkaan toimintaa tai sitä on hyvin vähän. Osapuolten arvion mukaan tämä saattaa johtua tiettyjen kansallisten markkinoiden rajallisesta koosta (ja siis niiden vetovoimasta). Komissio panee kuitenkin merkille ensiksi, että osapuolten väite merkitsee kansallisen jakelijan tarpeen myöntämistä ja sitä, että kansallisen jakelun järjestäminen ei ole yksinkertainen eikä ilmainen toimenpide, ja toiseksi, että eräät tietyissä jäsenvaltioissa toimivat valmistajat eivät ole läsnä eräillä suurimmista kansallisista markkinoista, kuten Saksassa ja Yhdistyneessä kuningaskunnassa. On siis selvää, että tiettyjen kansallisten markkinoiden "riittämätön" volyymi ei ole pääasiallinen syy valmistajien haluttomuuteen laajentaa toimiensa ulottuvuutta. Sen vuoksi komissio katsoo, että jäsenvaltioiden väliset esteet markkinoille pääsyssä eivät ole vähäisiä.
(88) Näin ollen tarjontapuolen näkökohdat osoittavat niin ikään, että rakennusalan kivenmurskaimilla on olemassa kansalliset markkinat.
Muut näkökohdat
(89) Rakennusalan murskainten kansallisen ulottuvuuden vahvistavat myös markkinaosuuksien ja hintojen huomattavat vaihtelut jäsenvaltioittain.
(90) Esimerkiksi Nordbergin valmistamien rakennusalan leukamurskainten markkinaosuus Suomessa on noin [75-85 prosenttia]* ja niiden keskimääräinen markkinaosuus ETA-maissa on [15-25 prosenttia]*. Vastaavasti Svedala on ainoa yhtiö, joka on myynyt Ruotsissa vertikaaleja iskumurskaimia kaikkina kolmena viimeksi kuluneena vuotena, vaikka sen kokonaismarkkinaosuus ETA-maissa on enintään [15-25 prosenttia]*. Vaikka markkinaosuuksien vaihtelulla ei osapuolten mielestä ole merkitystä maantieteellisten markkinoiden määrittämisessä, hyvin huomattavat vaihtelut merkitsevät sitä, että kilpailutilanne ei ole yhtenäinen koko Euroopan talousalueella. Tämä on selvä osoitus siitä, että maantieteelliset markkinat eivät ole niin laajoja kuin osapuolet antavat ymmärtää.
(91) [Luottamuksellista: tämä jakso koskee Metson myymien kivenmurskainten hintaeroja jäsenvaltioiden välillä]*.
(92) Edellä esitetyn perusteella voidaan päätellä, että rakennusalan murskainten (toisin sanoen rakennusalan leukamurskainten, rakennusalan horisontaalien iskupalkkimurskainten, rakennusalan vertikaalien iskumurskainten, rakennusalan kartiomurskainten sekä apulaitteiden eli seulojen, syöttimien ja kuljettimien) maantieteelliset markkinat ovat kansallisia.
Kaivosteollisuuden murskaimet
(93) Kuten kohdassa 75 mainittiin, osapuolten mukaan kaivosteollisuuden murskainten maantieteelliset markkinat ovat maailmanlaajuisia. Vastauksessaan väitetiedoksiantoon Metso myöntää, että kaivosteollisuuden leukamurskainten ja horisontaalien iskupalkkimurskainten maantieteelliset markkinat saattaa olla perusteltua määrittää ETA:n laajuisiksi, mutta esittää joitakin esikaramurskainten markkinoiden maailmanlaajuisuutta tukevia väitteitä.
(94) Ensiksikin Metso katsoo, että erityyppisten kaivosteollisuuden murskainten maantieteellisten markkinoiden laajuus saattaa vaihdella. Metson mielestä tietyntyyppiset kaivosteollisuuden murskaimet, kuten leukamurskaimet ja horisontaalit iskupalkkimurskaimet, ovat yksinkertaisia, "hyödykkeenomaisia" tuotteita, joilla on yleensä riittävästi kilpailua alueellisella (esim. ETA:n) tasolla, joten asiakkaat voivat vapaasti ostaa tai vertailla hintoja alueellista tasoa laajemmin. Toisaalta tietyntyyppisiä kaivosteollisuuden murskaimia, kuten esikaramurskaimia, ostetaan osapuolten mukaan harvoin, ja ostajat ovat valikoivia ja ajan tasalla olevia asiakkaita, jotka saavat yleensä ennen ostamista tarjouksia maailmanlaajuisesti toimivilta toimittajilta.
(95) Väitteensä tueksi Metso on analysoinut viittä tuoretta tapausta, joissa jompikumpi osapuolista on myynyt esikaramurskaimen Euroopan talousalueella. Kolmessa tapauksessa asiakas kävi potentiaalisten toimittajien luona Yhdysvalloissa (F.L. Smidth-Fuller, Metso tai Svedala) ja/tai Japanissa (Kobe). Kahdessa muussa tapauksessa asiakas vieraili työmailla joissakin maissa ja myyjä (Svedala) kokosi myyntityöryhmän, johon kuului asiantuntijoita Ruotsista ja Yhdysvalloista sekä jäseniä sen omasta paikallisesta jakeluorganisaatiosta.
(96) Kuten kappaleessa 34 mainittiin, kaivosalan asiakkaat ovat yleensä suuria kansainvälisiä yhtiöitä, jotka eivät enää tarvitse yhtä paljon tiiviitä ja jatkuvia suhteita laitteiden toimittajien jakelijoihin, koska niillä on suuret resurssit ja ne ovat tottuneet toimimaan kaukaisissa ja joskus vaikeissa paikoissa. Erityisesti kaivosalan asiakkaat saattavat tyydyttää osan talon sisäisistä huolto- ja varaosatarpeistaan muodostamalla paikallisia varaosavarastoja tai kouluttamalla omaa huoltohenkilöstöä.
(97) Koska siis kyseiset asiakkaat hankkivat usein kivenmurskaimensa eri toimenpiteitä varten maailmanlaajuisesti ja koska kaivosteollisuuden murskaimet ovat hyvin arvokkaita ja monimutkaisia, kaivosalan asiakkaat pyrkivät usein hankkimaan murskaimensa keskitetysti ja kansainvälisellä tarjouskilpailulla, johon osallistuvat laitteiden toimittajien päämyyntikonttorit. Varsin alhaisten kuljetuskustannusten vuoksi laitteiden valmistajilla kaikkialla maailmassa on todellinen mahdollisuus kilpailla asianomaisten laitteiden toimituksesta.
(98) 95-97 kappaleessa selvitetyt tekijät viittaavat siihen, että kaivosteollisuuden murskainten markkinoiden maantieteellisen ulottuvuuden on oltava laaja (mahdollisesti maailmanlaajuinen). Komission yksityiskohtaisen tutkimuksen tulosten perusteella kilpailu on kuitenkin itse asiassa varsin kapea-alaista erityisesti ETA-maissa.
Kysyntäpuolen näkökohdat
(99) Vaikka kaivosalan asiakkaat eivät komission tutkimuksen mukaan ole tavallisesti läheskään yhtä riippuvaisia laitteen toimittajan paikallisesta läsnäolosta kuin rakennusalan asiakkaat, ne kuitenkin yleensä edellyttävät kivenmurskainten valmistajilta tehokasta ja oikea-aikaista tukea (korjausta, varaosien toimitusta, jne.) ETA:n tasolla. Eräs asiakas sanoi: "Laitteen toimivuuden ja palvelun lisäksi myyjä valitaan usein sen mukaan, pystyykö hän toimittamaan joustavasti keskeisiä osia, joita ei varastoida ja jotka jäävät tavanomaisen huollon ulkopuolelle. Lisäksi myyjän vastuualueeseen saattaa kuulua myös paikallisen huoltourakoitsijan valvonta."
(100) Osapuolet kiistivät vastauksessaan väitetiedoksiantoon, että vaatimus paikallisten huoltourakoitsijoiden valvonnasta ja varaosien nopeasta toimituksesta edellyttäisi välttämättä alueellista läsnäoloa. Heidän mielestään valvonnan voivat hoitaa asiantuntijat, joiden toimipaikka voi olla missä tahansa ja jotka voivat lentää paikalle tarvittaessa. Myös varaosat voivat olla peräisin yhdestä ainoasta, koko maailman kattavasta toimipaikasta.
(101) Tämä osapuolten huomautus koskee kuitenkin vain huollon valvonnan ja varaosien toimituksen järjestämisen käytännön näkökohtia eikä siinä oteta huomioon sitä, miten tärkeänä asiakkaat pitävät paikallisen tai alueellisen asiakaspalveluorganisaation laatua. Vaikka toimintaa voidaan toki jossain määrin keskittää, paikallinen läsnäolo on jatkossakin välttämätön, sillä asiakkaat suhtautuvat kielteisesti asiakaspalveluorganisaatioihin, jotka perustuvat kokonaan keskitettyyn asiantuntemukseen ja logistiikkaan. Komissiolla on jopa näyttöä siitä, että kaivosalan asiakkaat saattavat kiinnittää paljonkin huomiota murskainten toimittajan paikalliseen toimintakykyyn. Eräs skotlantilainen asiakas selitti, että Svedala onnistui saamaan asiakkaakseen "suuren osan [sen]* laajasta louhosliiketoiminnasta [esikaramurskain mukaan luettuna]*", koska "Svedalalla on toimipaikka (ja myös hyvä henkilökunta) Wiskaw'ssa Skotlannissa".
(102) Kuten 93-94 kappaleessa todettiin, osapuolet ovat pyrkineet osoittamaan, että esikaramurskaimen kaltaista suurta laitetta ostaessaan asiakkaat vertailevat tärkeimmiltä, maailmalaajuisesti toimivilta toimittajilta saamiaan tarjouksia ja ovat valmiita matkustamaan ulkomaille ja käymään toimittajien luona katsomassa, miten laite toimii. Komissio panee kuitenkin merkille, että useimmat kaivosalan asiakkaat, jotka sanoivat ostavansa esikaramurskaimia, ovat ilmoittaneet hankkivansa kyseiset murskaimet ennemminkin alueellisella kuin maailmanlaajuisella hankintamenettelyllä. Itse asiassa yksikään asiakas, jolla on toimipaikka Euroopassa, ei sanonut hankkivansa esikaramurskaimia ETA:ta laajemmalta alueelta. Komissio katsoo myös, että asiakkaiden valmius matkustaa katsomaan tiettyä laitetta sen ollessa toiminnassa ei sulje pois markkinoiden alueellista ulottuvuutta. Tämä johtuu suurelta osin siitä, että asiakkaiden tarkastuskäynneillä pyritään lähinnä tarkistamaan tuotteiden tarkoituksenmukaisuus eivätkä ne liity tekniseen tukeen tai asiakaspalveluun, kun taas hankinnan alueellinen ulottuvuus johtuu nimenomaan tukea ja asiakaspalvelua koskevien näkökohtien tärkeydestä. Asiakkaiden valmiutta matkustaa ulkomaille tarkistamaan tuotteiden toiminta voidaan sen sijaan pitää merkkinä asiakkaiden halusta välttää riskejä, kuten 21-22 kappaleessa mainittiin. Tämä osoittaa selvästi, että eurooppalaisten kaivosalan asiakkaiden tyypillinen hankintamalli perustuu ETA:n (tai jopa oman maan) laajuiseen hankintaan.
(103) Vaikka jotkin asiakkaat voisivat ilmeisesti tulla teoriassa toimeen ilman alueellisen toimipaikan läsnäoloa (ne tulevat toimeen kaukaisilla toimialueilla, joilla yksikään laitteiden toimittaja ei tarjoa riittävästi tukea, muodostamalla paikallisia varaosavarastoja, kouluttamalla omaa huolto- ja korjaushenkilöstöä jne.), näin ei tapahdu useimpien kaivosalan asiakkaiden osalta ETA-maissa. Valtaosan kaivosteollisuuden murskainten kysynnästä ETA-maissa muodostavat pienet alueelliset kaivosyhtiöt (joiden ei ole helppoa kehittää kyseisiä valmiuksia lyhyellä aikavälillä) tai sementtialan yhtiöistä ja hyvin suurista louhoksista (jotka eivät yleensä ole yhtä tottuneita työskentelemään kaukaisilla ja vaikeilla alueilla).
(104) Komission tutkimuksen tulosten mukaan niillekin eurooppalaisille kaivosalan asiakkaille, joilla on valmiuksia tulla toimeen ilman laitteen toimittajan alueellista läsnäoloa, valmiuksien kehittäminen merkitsisi ylimääräisiä kustannuksia ja riskejä, jotka ne haluavat välttää turvautumalla tarvittaessa suoraan laitteen valmistajan palveluihin. Koska useilla laitteiden toimittajilla on näin ollen huomattava läsnäolo Euroopan talousalueella ja ne siis tarjoavat kyseisiä tukipalveluita, alueen asiakkaat valitsevat sen vuoksi yleensä ne murskainten valmistajat, jotka pystyvät toimittamaan tukipalvelua alueellisella tasolla. Tähän viittaa myös se, että toimittajilla, joiden läsnäolo Euroopan talousalueella ei ole merkittävä, ei ole myyntiä (tai korkeintaan hyvin vähäistä myyntiä) alueella, vaikka niillä saattaa olla paljon vankempi asema toisaalla. Esimerkiksi Kobella ei ole ollut ETA-maissa myyntiä kolmeen vuoteen, vaikka se on maailman kolmanneksi suurin kaivosteollisuuden leukamurskainten, kaivosteollisuuden kartiomurskainten ja horisontaalien rumpumyllyjen toimittaja. Osapuolten toimittamien tietojen perusteella Kobe ei itse asiassa näytä myyneen kaivosteollisuuden murskaimia ETA-maihin vuoden 1990 jälkeen.
(105) Kuten 21-22 kappaleessa sanottiin, asiakkaat ovat valinnoissaan hyvin konservatiivisia ja haluavat välttää riskejä, koska kivenmurskainten käyttöikä on pitkä, murskauslaitteet ovat toiminnan kannalta kriittisiä ja niiden hankintahinta on alhainen suhteessa louhoksen tai murskeen tuotantolaitoksen yleiskustannuksiin ja tuottoihin. Näin ollen asiakas saattaa pitää laitteen toimittajan läheisyyttä tärkeänä mukavuutta ja turvallisuutta lisäävänä tekijänä.
(106) Tämä ei tietenkään sulje pois sitä, että asiakkaat saattavat toteuttaa hankintansa ja sopimusneuvottelunsa päätoimipaikan kautta ja että kaikki toimittajat kaikista maailman osista saatetaan kutsua virallisesti kilpailemaan. Kuitenkin jopa laitteensa tällä tavoin hankkivat asiakkaat sanovat, että käytännössä Euroopan talousalueella käytettävien kivenmurskainten hankinta riippuu suurelta osin tehokkaasta ja oikea-aikaisesta tuesta alueella.
Tarjontapuolen näkökohdat
(107) Kilpailun alueelliseen ulottuvuuteen ETA-maissa viittaavat myös eräät lisäseikat. Komission yksityiskohtaisen tutkimuksen tuloksista käy ilmi, että useimmat osapuolten luettelemat Euroopan ulkopuoliset kaivosteollisuuden murskainten toimittajat ovat tuntemattomia tai vähintäänkin vieraita useimmille ETA-maiden kaivosalan asiakkaille. Eräät kaivosalan asiakkaat arvelivat jopa, että osa kyseisistä toimittajista ei edes toimi kivenmurskainalalla.
(108) Lisäksi useimmat kaivosteollisuuden murskainten toimittajat eivät toimi maailmanlaajuisesti vaan pyrkivät erikoistumaan tietyille alueille. Tämä koskee erityisesti venäläisiä ja kiinalaisia toimittajia, joiden myynti on varsin vähäistä kotimaan markkinoiden ulkopuolella, eikä valtaosa asiakkaista pidä niitä uskottavina kilpailijoina Venäjän tai Kiinan ulkopuolella. Useimmat asiakkaat sanoivat, etteivät ne tunne venäläisiä ja kiinalaisia toimittajia, ja ne, jotka olivat olleet niihin yhteydessä, sanoivat, että niiden toimittamien tuotteiden laatu ja suorituskyky olivat heikompia eikä varaosiin ja palveluihin voinut luottaa.
(109) Erikoistuminen vain muutamiin alueisiin näyttää koskevan useimpia muitakin murskauslaitteiden valmistajia. Toimenpiteiden laajasta maantieteellisestä laajuudesta huolimatta ja lukuun ottamatta hyvin harvoja todella maailmanlaajuisia toimijoita (kuten Svedala, Nordberg tai FL Smidth-Fuller) osapuolten toimittamien tietojen mukaan useimmat kaivosteollisuuden murskainten valmistajat toimivat vain muutamilla alueilla ja saavat useimmat urakkansa kansallisilla tai alueellisilla tarjouskilpailuilla.
(110) Tämä koskee etenkin ETA-maita. Osapuolten toimittamien tietojen mukaan esimerkiksi suuret kaivosteollisuuden murskainten toimittajat, kuten Kobe (maailman kolmanneksi suurin kaivosteollisuuden leukamurskainten, kaivosteollisuuden kartiomurskainten ja rumpumyllyjen toimittaja) ja Kawasaki (maailman toiseksi suurin kaivosteollisuuden kartiomurskainten toimittaja) eivät ole onnistuneet myymään tuotteitaan Euroopassa kolmeen vuoteen. Osapuolten toimittamista tiedoista voidaan siis yleisesti päätellä, että tärkeimpien kaivosteollisuuden murskainten markkina-asemat ovat hyvin erilaiset Euroopan talousalueella ja maailmanlaajuisesti (vaikka venäläisiä ja kiinalaisia valmistajia ei luettaisi mukaan). Esimerkiksi horisontaalien iskupalkkimurskainten osalta osapuolten yhdistetty markkinaosuus (kappalemäärien mukaan) vuosina 1997-1999 oli [20-30 prosenttia]* ETA-maissa, kun taas maailmanlaajuinen markkinaosuus (lukuun ottamatta venäläisiä ja kiinalaisia valmistajia) ylitti hädin tuskin [0-10 prosenttia]*. Vastaavasti suurissa leukamurskaimissa osapuolten yhdistetty markkinaosuus oli [40-50 prosenttia]* ETA-maissa, kun taas maailmanlaajuinen osuus (lukuun ottamatta venäläisiä ja kiinalaisia valmistajia) ylitti hädin tuskin [15-25 prosenttia]*.
(111) Valtaosa kilpailijoista totesi lisäksi, että markkinoille pääsyssä oli huomattavia esteitä siirryttäessä alueelta toiselle. ETA on varsin pieni kaivosteollisuuden murskainten markkina-alue erityisesti Pohjois-Amerikan tai Etelä-Afrikan kaltaisiin suuriin kaivosalueisiin nähden. Osapuolten toimittamien tietojen mukaan ETA-maissa myydään vuosittain korkeintaan [...]* esikaramurskainta, kun koko maailmassa (Venäjää ja Kiinaa lukuun ottamatta) hankitaan vuosittain noin [...]* yksikköä. Vastaavasti kaivosteollisuuden horisontaaleista iskupalkkimurskaimista ETA-maissa myydään keskimäärin vain [0-10 prosenttia]* maailmanlaajuisesta kysynnästä (taas Venäjää ja Kiinaa lukuun ottamatta). Tämä pieni markkinavolyymi, asemansa vakiinnuttaneiden kilpailijoiden läsnäolo ja asiakkaiden edellyttämä läheisyys ja palvelu saattavat aiheuttaa sen, että ETA:n ulkopuoliset toimittajat haluavat välttää kustannukset ja vaikeudet, joita tehokas pääsy ETA-maiden kaivosteollisuuden murskainten markkinoille edellyttää. Tämä vähentää entisestään ETA-maiden asiakkaita palvelevien uskottavien toimittajien määrää.
Muut näkökohdat
(112) Kivenmurskainten toimittajien antamien maailmanlaajuista markkinavolyymiä koskevien arvioiden huomattavat erot vahvistavat sen, että kilpailu ei ole luonteeltaan maailmanlaajuista. Esimerkiksi kaivosteollisuuden horisontaalien iskupalkkimurskainten osalta osapuolten ja kilpailijoiden toimittamat maailmanlaajuista markkinavolyymiä koskevat arviot vuodelta 1999, lukuun ottamatta Venäjää ja Kiinaa, vaihtelevat 40 ja 99 yksikön välillä. Esikaramurskainten alalla eräs kilpailija katsoi olleensa kiistaton markkinajohtaja huomattavan markkinaosuuden perusteella vuosina 1990-1996, vaikka osapuolten arvion mukaan kyseisen kilpailijan osuus oli enintään 25 prosenttia myynnistä kyseisenä ajanjaksona ja komission tutkimuksen tulosten perusteella kyseisen kilpailijan todennäköinen markkinaosuus oli todennäköisesti noin 30-35 prosenttia. Tämä viittaa siihen, että maailmanlaajuisesti merkittävä määrä hankkeista on toimittajille tuntemattomia ja että monet urakat toteutetaan kapea-alaisemmin.
(113) On myös syytä huomauttaa, että ETA-maissa myytävien kivenmurskainten on täytettävä koneita koskevan jäsenvaltioiden lainsäädännön lähentämisestä 22. kesäkuuta 1998 annetun Euroopan parlamentin ja neuvoston direktiivin 98/37/EY ("konedirektiivin")(9), sellaisena kuin se on muutettuna direktiivillä 98/79/EY(10), mukaiset turvallisuuseritelmät, ja erityisesti laitteissa on oltava direktiivinmukaisuuden osoittava 'CE-merkintä'. Komission tietoon on saatettu, että muut kuin eurooppalaiset valmistajat eivät nykyään välttämättä täytä kyseisiä vaatimuksia. Tältä kannalta konedirektiivillä, jolla toki yhdenmukaistetaan ETA-maiden vaatimuksia ja edistetään jäsenvaltioiden välistä kauppaa, saatetaan kuitenkin epäsuorasti estää muita kuin eurooppalaisia toimittajia, jotka eivät pysty täyttämään vaatimuksia, myymästä tuotteitaan ETA-maissa. Tällä edistettäisiin osaltaan erillisiä kaivosteollisuuden murskainten markkinoita Euroopan talousalueella. Kivenmurskaimiin sovellettavat yhteisön vaatimukset ovat osapuolten mukaan kuitenkin niin perusluonteisia, että kaikkien eri maailman osissa toimivien toimittajien voidaan odottaa pystyvän täyttämään vaatimukset ilman suurempia vaikeuksia.
(114) Edellä esitetyn perusteella voidaan päätellä, että kaivosteollisuuden murskainten maantieteelliset markkinat ovat ETA:n laajuiset. Tätä päätelmää tukee Euroopan talousalueen kysynnän erityisyys (erityisesti pienet "kaivosalan" asiakkaat, jotka hankkivat kivenmurskaimet paikallisesti tai edellyttävät huomattavaa asiakaspalvelutukea ETA-maissa) ja useimpien kivenmurskainten toimittajien alueellinen organisaatio. Komissiolla ei ole näyttöä siitä, että tietyntyyppisten kaivosteollisuuden murskainten, kuten esikaramurskainten, markkinat olisivat ETA:ta laajemmat, kuten osapuolet väittävät. 102 kappaleessa esitettyjen syiden vuoksi esikaramurskainten hankinta ja jakelu ETA-maissa tapahtuu pääasiassa samalla tavoin kuin muiden kaivosteollisuuden murskainten.
VI RAKENNUSALAN MURSKAINTEN KILPAILUA KOSKEVA ARVIOINTI
(115) Kuten edellä 32 kappaleessa todettiin, rakennusalan murskaimet ovat pienehköjä murskaimia, joita myydään itsenäisille murskeen valmistajille ja urakoitsijoille, rakennus- ja maanrakennusyhtiöille, purkamiseen erikoistuneille urakoitsijoille ja sementtiyhtiöille (niiden ostaessa pienehköjä murskaimia kolmansille osapuolille myytävän murskeen tuottamiseksi). Niihin kuuluvat pienehköt leukamurskaimet, pienehköt horisontaalit iskupalkkimurskaimet, pienehköt kartiomurskaimet, vertikaalit iskumurskaimet ja luonnollisesti lisälaitteet eli seulat, syöttimet ja kuljettimet. Toimenpiteellä yhdistetään Nordberg ja Svedala, jotka ovat ETA:n suurimmat rakennusalan murskainten toimittajat ja joiden osuudet rakennusalan kivenmurskaimista ovat yhteensä [20-30]* prosenttia. Seuraavaksi suurimmat kilpailijat ovat Terex (osuus noin [5-15]* prosenttia) ja Krupp (osuus noin [0-10]* prosenttia).
A. Muut rakennusalan murskaimet kuin kartio- ja leukamurskaimet
(116) Kuten komission päätöksessä menettelyjen aloittamisesta tässä asiassa todetaan, ei ole mitään merkkejä siitä, että toimenpide aiheuttaisi kilpailuongelmia iskumurskainten, seulojen, syöttimien tai kuljettimien markkinoilla.
(117) Ensinnäkään toimi ei aiheuta kilpailuongelmia iskumurskainten alalla, koska Nordberg ei myy vertikaaleja iskumurskaimia ETA-maissa. Vaikka Nordberg onkin parhaillaan aloittamassa vertikaalien iskumurskainten tuotantoa tuomalla markkinoille uuden tuotevalikoiman ja vaikka Svedalalla onkin tällä hetkellä vahva markkina-asema tietyissä jäsenvaltioissa, vaikuttaa myös siltä, että sulautuneella yrityksellä on edelleen kilpailijoina muita suuria vertikaalien iskumurskainten tuottajia (esimerkiksi Magotteaux ja Canica-Jaques), jotka ovat voimakkaasti mukana kyseisten jäsenvaltioiden markkinoilla. Lisäksi osapuolten yhdistetyt markkinaosuudet(11) ovat horisontaalien iskupalkkimurskainten alalla alle [20-30]* prosenttia kaikissa jäsenvaltioissa, joissa niillä on päällekkäisiä toimintoja, ja sulautuneella yrityksellä on edelleen kilpailijoina muita toimittajia, kuten Hartl ja Kleemann & Reiner, ja kansallisia toimijoita, kuten Arja.
(118) Toiseksi osapuolilla ei ole erityisen merkittävää asemaa seulojen, syöttimien ja kuljettimien markkinoilla. Metson antamien markkinaosuuslukujen mukaan osapuolten osuus seulojen ja syöttimien myynnistä Euroopan talousalueella on yhteensä enintään [10-20]* prosenttia ja kuljettimien toimittajina ne ovat hyvin pieniä. Tilanne on sama kansallisella tasolla, koska osapuolten markkinaosuudet seulojen ja syöttimien alalla eivät missään jäsenvaltiossa ole yli [20-30]* prosenttia.
B. Kartio- ja leukamurskaimet
Osapuolten ja niiden kilpailijoiden markkina-asemat
Kartiomurskaimet
(119) Nordberg ja Svedala ovat kaksi ylivoimaisesti suurinta rakennusalan kartiomurskainten toimittajaa Euroopan talousalueella (Nordbergin markkinaosuus on [25-35]* prosenttia ja Svedalan [25-35]* prosenttia). Seuraavaksi suurin kilpailija Euroopan talousalueella on Terex [5-15]* prosenttia.
(120) Mikäli toimenpiteen tuloksena on Nordbergin ja Svedalan yhdistyminen, yhteenliittymällä on väistämättä huomattavat markkinaosuudet useimmissa ETA:n jäsenvaltioissa eli Itävallassa [65-75]* prosenttia, Tanskassa [70-80]* prosenttia, Suomessa [85-95]* prosenttia, Ranskassa [80-90]* prosenttia, Saksassa [45-55]* prosenttia, Italiassa [40-50]* prosenttia, Norjassa [90-100]* prosenttia, Portugalissa [60-70]* prosenttia, Espanjassa [65-75]* prosenttia, Ruotsissa [75-85]* prosenttia ja Yhdistyneessä kuningaskunnassa [35-45]* prosenttia.
(121) Näissä jäsenvaltioissa sulautuneen yrityksen läsnäolo on vieläkin tärkeämpää, koska muuten toimittajapuoli on usein varsin hajanainen ja jotkin jäljelle jäävistä kilpailijoista ovat paikallisia, vain muutamassa jäsenvaltiossa toimivia yrityksiä. Tyypillinen esimerkki tällaisesta tilanteesta on Itävalta, jossa sulautuneen yrityksen markkinaosuus on lähes [...]* kertaa niin suuri kuin sen seuraavaksi suurimman kilpailijan Terexin [5-15]* prosenttia. Lopun kysynnän täyttävät enimmäkseen paikalliset kilpailijat. Myös Italiassa, missä osapuolten markkinaosuudet ovat suhteessa vähemmän merkittäviä, sulautuneen yrityksen osuus myynnistä on yli [...]* kertaa suurempi kuin sen seuraavan kilpailijan ja sillä on vastassaan huomattava määrä pieniä paikallisia toimittajia, kuten Comec (seuraavaksi suurin kilpailija) ja Reiter e Crippa.
(122) Lisäksi on huomattava, että osapuolten keskimääräinen yhdistetty markkinaosuus Yhdistyneessä kuningaskunnassa ajanjaksolla 1997-1999 antaa aliarvioivan kuvan Nordbergin ja Svedalan todellisista markkina-asemista, koska osapuolten myyntiosuudet kasvoivat kyseisellä ajanjaksolla huomattavasti. Vaikka Nordbergin ja Svedalan osuus myynnistä oli vuonna 1997 vain [20-30]* prosenttia, niiden osuus myydyistä yksiköistä oli [40-50]* prosenttia vuonna 1998 ja [50-60]* prosenttia vuonna 1999. Tämän kehityksen seurauksena sulautuneen yrityksen markkina-asema on nyt yli kaksinkertainen verrattuna sen seuraavaan kilpailijaan Terexiin [15-25]* prosenttia.
(123) Useimmilla jäljellä olevilla kansallisilla markkinoilla toimenpide ei aiheuta päällekkäisyyksiä tai johtaa alle [30-40]* prosentin yhdistettyihin markkinaosuuksiin (kuten Belgiassa ja Alankomaissa). Irlannissa tilanne on rajatapaus. Siellä Nordbergin ja Svedalan yhdistetyt markkinaosuudet ovat [40-50]* prosenttia mutta Terexin ja PSP:n osuudet myynnistä ovat huomattavat (Terexin [30-40]* prosenttia ja PSP:n [15-25]* prosenttia).
Leukamurskaimet
(124) Nordberg ja Svedala ovat kaksi suurinta rakennusalan leukamurskainten toimittajaa Euroopan talousalueella (Nordberg [10-20]* prosenttia ja Svedala [5-15]* prosenttia), ja seuraavaksi suurimmat kilpailijat ovat Terex ([10-20]* prosenttia) ja Extec ([5-15]* prosenttia).
(125) Toimenpiteen jälkeen markkinaosuudet kasvavat erittäin suuriksi Suomessa ([75-85]* prosenttia), Norjassa ([60-70]* prosenttia), Ruotsissa ([55-65]* prosenttia) ja Tanskassa ([35-45]* prosenttia). Suomessa, Norjassa ja Ruotsissa muu toimittajapuoli on hyvin hajanainen, ja seuraavaksi suurimman kilpailijan osuus myynnistä on hädin tuskin [10-20]* prosenttia. Tanskassa tilanne on hieman parempi. Yhden kilpailijan, Böhringerin, osuus myynnistä oli [20-30]* prosenttia vuosina 1997-1999.
(126) Portugalissa Nordbergin ja Svedalan osuudet myynnistä olivat yhteensä [40-50]* prosenttia vuonna 1999. Svedalan keskimääräinen myynti on kuitenkin alle [...]* yksikköä vuodessa kyseisillä markkinoilla (markkinoiden koko volyymi on 13 yksikköä). Osapuolten päällekkäisyydellä on siten vain vähäinen merkitys eikä toimenpide vaikuta oleellisesti kilpailuolosuhteisiin kyseisessä maassa.
(127) Toimenpide aiheuttaa päällekkäisyyksiä myös monilla muilla markkinoilla. Osapuolten yhdistetyt markkinaosuudet ovat kaikissa näissä maissa Itävaltaa lukuun ottamatta alle [20-30]* prosenttia, ja niillä on kilpailijoina muita markkinatoimijoita, jotka ovat joko maailmanlaajuisia (kuten Terex, Extec ja Parker) tai paikallisia toimittajia (kuten Laron). Itävallassa, missä Norbergin osuus myynnistä oli [25-35]* prosenttia vuonna 1999, toimenpiteellä on vain vähäisiä vaikutuksia, koska Svedala myi vuonna 1999 vain [...]* leukamurskainta, kun markkinoiden kokonaisvolyymi oli 34 yksikköä.
Osapuolten lisäkilpailuetuja
(128) Edellä esitetyt näkökohdat viittaavat siihen, että sulautuneella yrityksellä on huomattavat markkinaosuudet ja se on kilpailijoitaan oleellisesti suurempi useimmilla asianomaisilla markkinoilla. Markkinatutkimuksista käy lisäksi ilmi, että sulautunut Metso/Svedala saa monia lisäkilpailuetuja, joiden avulla se voi edelleen heikentää nykyisiä kilpailijoita ja voimistaa asianomaisille markkinoille pääsyn esteitä.
Paras maine
(129) Kuten edellä 18-21 kappaleessa todettiin, kivenmurskauslaitteiden kestävyyden ja niiden ratkaisevan tärkeän merkityksen vuoksi asiakkaat pyrkivät erityisesti välttämään riskejä ja valitsevat turvalliset tuotteet ja toimittajat, vaikka se merkitsisi korkeampia hintoja. Eräs asiakas totesikin: "Tuotevertailuissa laatu on ensisijainen tekijä laitteen tyypistä riippumatta."
(130) Siksi on tärkeä huomauttaa, että asiakkaiden mukaan suorituskyky, luotettavuus ja huoltopalvelut vaihtelivat huomattavasti eri toimittajilla ja että Nordbergia ja Svedalaa pidetään lähes yksimielisesti kivenmurskainalan parhaina toimittajina. Tämä käy ilmi komission tutkimuksen tuloksista, jotka osoittavat erityisesti, että Nordbergin ja Svedalan tuotteet ovat selviä valintoja, kun käsitellään kovaa tai kuluttavaa (ja siten haastavaa) kiveä. Vastaavasti Nordbergin sisäiset asiakirjat osoittavat, että yksi sen tavoitteena olevista kilpailueduista oli tarjota "alan parhaat ja luotettavimmat tuotteet, jotka tarjoavat asiakkaalle paremmaksi todettuja etuja kuin kilpailevat tuotteet". Toisissa asiakirjoissa todetaan, että "Nordbergin tuotteiden laatua pidetään keskimäärin hyvänä ja korkeana".
Laaja tuotevalikoima
(131) Sulautunut yritys voi hyötyä huomattavasti myös laajasta tuotevalikoimastaan. Asiakkaat ja kilpailijat ovat erityisesti korostaneet, että valmius tarjota laaja laitevalikoima on tärkeää uusille murskaamoille tehtävien kokonaistoimitustarjousten tai suurten kapasiteetin laajennusten yhteydessä. Silloin kyseinen kivenmurskainten toimittaja voi tarjota täydellisiä huoltopalveluratkaisuja ja vähentää riskejä, koska yksi toimittaja kantaa kokonaisvastuun kivenmurskainten asentamisesta. Lisäksi katsottiin, että tämän ansiosta kivenmurskainten toimittajalla on paras mahdollinen tieto asiakkaan murskaamosta. Siksi se voi tarjota optimaalisia neuvoja ja ratkaisuja laitteiden parantamiseen, uudistamiseen ja kapasiteetin lisäämiseen. Svedalan toimitusjohtajan ja pääjohtajan mukaan "asiakkaat etsivät toimittajia, jotka tarjoavat kokonaisratkaisuja".
(132) Siten se tosiasia, että Nordbergin ja Svedalan katsotaan olevan toimittajia, joilla on laajin tuotevalikoima, on sulautuneelle yritykselle selvästi huomattava lisäkilpailuetu. Nordberg ilmoittaa kykenevänsä toimittamaan "täydellisen tuotelinjan, joka täyttää asiakkaan kaikki kivikoon pienentämiseen ja kivien luokitteluun liittyvät tarpeet". Vastaavasti Svedalan toimitusjohtaja ja pääjohtaja sanoi, että "Svedala on ainoa, joka tarjoaa täydellisen valikoiman". [...]*. Näin ollen asiakkaat voivat hankkia koko tuote- ja palvelusarjan yhdeltä toimittajalta, kun taas kilpailijat pystyvät täyttämään vain osan heidän tarpeistaan. [...]* Se merkitsee, että meillä on hyvin vankka perusta tulevaisuutta varten.
(133) Erityisesti hyvän maineen ja laajan tuotevalikoiman yhdistelmän ansiosta sulautunut yritys on todennäköinen valinta uusissa kokonaistoimitussopimuksissa. Näin olisi varsinkin siksi, että muut kilpailijat ilmoittivat olevansa tiettyjen laitteiden (pääasiassa kartiomurskainten) toimittamisessa riippuvaisia sulautuman osapuolista. Useimmat asiakkaat ovat myös ilmoittaneet, että Nordberg ja Svedala ovat ainoat, jotka pystyvät tarjoamaan suuria kokonaistoimitussopimuksia. Lisäksi kolmannet osapuolet totesivat, että heidän mielestään kartiomurskaimet ovat "kilpailun ratkaisevia tekijöitä", joiden mukaan muut hankintapäätökset tehdään (erityisesti kovan kiven murskausolosuhteissa, missä kartiomurskaimet määräävät tuotantolaitoksen suorituskyvyn).
(134) Kokonaistoimitussopimukset ovat suhteellisen harvinaisia (ne muodostavat noin [...]* Nordbergin kivenmurskainten liikevaihdosta). Kuten edellä 39 kappaleessa on todettu, niillä näyttää kuitenkin olevan merkittäviä vaikutuksia kilpailuolosuhteisiin. Kokonaistoimitussopimusten sanotaan vaikuttavan erityisesti pitkäaikaisten suhteiden syntymiseen laitetoimittajan ja asiakkaan välille. Koska asiakkaat pyrkivät välttämään riskejä, toimittajan on helppo saada tulevaisuudessakin sopimuksia saman asiakkaan kanssa ja muiden toimittajien aiheuttama kilpailupaine pienenee.
Laaja maantieteellinen kattavuus
(135) Nordbergin ja Svedalan maantieteellinen kattavuus Euroopan talousalueella (mahdollisesti myös maailmanlaajuisesti) on vertaansa vailla. Suhdannevaihteluille herkällä alalla se auttaa sulautunutta yritystä pienentämään liiketoiminnan riskejä ja toimimaan myynnissä ja huollossa lähempänä asiakkaita.
(136) Vielä tärkeämpää on, että tämä laaja kattavuus tarjoaa sulautuneelle yritykselle mahdollisuuden harjoittaa valikoivaa kilpailua muita toimittajia vastaan, joilla on rajallisempi (ja joillakin vain kansallinen) toimintalaajuus. Tällaisen toiminnan vaikutukset voivat olla vieläkin haitallisempia, koska rakennusalalla huomattava osa kilpailijoista (ja joissakin tapauksissa sulautuman jälkeen seuraavaksi suurin toimittaja) kuuluu tähän luokkaan. Tilanne on tällainen esimerkiksi Norjan, Ruotsin ja Italian rakennusalan kartiomurskainten markkinoilla.
Mittakaavaedut
(137) Rakennusalalla on merkkejä siitä, että koko ratkaisee, koska kilpailijat ilmoittivat, että pystyäkseen kilpailemaan rakennusalalla yrityksen on myytävä suhteellisen suuria määriä, jotta voidaan hyödyntää mittakaavaetuja.
(138) Tämän vuoksi on todettava, että sulautunut yritys tulee olemaan ylivoimaisesti ETA-maiden suurin rakennusalan kartiomurskainten ([60-70]* prosenttia myynnistä) ja (vaikkakin pienemmässä määrin) leukamurskainten ([20-30]* prosenttia myynnistä) tuottaja. Koska osapuolten suurimmatkin kilpailijat tietyissä jäsenvaltioissa ovat paljon pienempiä yrityksiä, sulautunut yritys voisi harjoittaa kohdennettua kilpailua näitä kilpailijoita vastaan ja tiukentaa entisestään otettaan kyseisillä markkinoilla.
(139) Tanskan leukamurskainmarkkinoilla Nordbergin ja Svedalan suurimman kilpailijan Böhringerin tilanne voisi olla tällainen. Böhringerin osuus myynnistä Tanskassa on [20-30]* prosenttia, mutta sen myyntivolyymit ovat vain [0-10]* prosenttia sulautuneen yrityksen volyymistä ETA:n tasolla. Tilanne voisi olla sama Yhdistyneen kuningaskunnan ja Irlannin kartiomurskainmarkkinoilla, missä osapuolten suurimmalla kilpailijalla Terexillä on suurehkot markkinaosuudet mutta sen rakennusalan kartiomurskainten myynti Euroopan talousalueella on silti alle seitsemäsosa sulautuneen yrityksen myynnistä.
Nykyisten kilpailijoiden aiheuttamat kilpailupaineet ovat riittämättömät
(140) Edellä esitetyt näkökohdat osoittavat, että toimenpiteen jälkeen pienemmillä kilpailijoilla, joiden tuotevalikoima ja toimenpiteiden laajuus on pienempi, ei ole mahdollisuutta aiheuttaa riittävää kilpailupainetta sulautuneelle yritykselle. Ne eivät selvästikään pysty tarjoamaan sellaisia takuita, mainetta ja tukea, joita riskejä välttävät asiakkaat yleensä vaativat.
(141) Kuten edellä 37 kappaleessa todettiin, kivenmurskainteollisuudelle on luonteenomaista toimittajien jatkumo, jonka toisessa päässä ovat suuret kansainväliset ja laajan valikoiman tarjoavat yritykset (esimerkiksi Svedala, Nordberg, Terex ja Krupp) ja toisessa päässä pienet yritykset, jotka tarjoavat suppean tuotevalikoiman pienellä maantieteellisellä alueella (esimerkiksi Haahjem Base, joka myy rakennusasiakkaille leukamurskaimia Pohjoismaissa (Ruotsissa, Suomessa, Norjassa, Tanskassa ja Islannissa), ja Rodrigo Matias Magalhães, joka toimii vain Portugalissa). Sikäli kun jotkin suuret kivenmurskainten toimittajat toimivat myös rakennusalan kartio- ja leukamurskainten alalla kyseisissä jäsenvaltioissa, on tarpeen tutkia, rajoittaako näiden toimittajien paine sulautuneen yrityksen kilpailukäyttäytymistä oleellisesti.
(142) Neljä näistä suurista yhtiöistä valmistaa kartio- ja/tai leukamurskaimia. Nämä ovat Terex, Krupp, Parker ja Kleemann & Reiner:
- Terex on USA:ssa sijaitseva monipuolinen, maailmanlaajuinen yritys, joka valmistaa nosto- ja maansiirtokoneita sekä kevyitä rakennusalan laitteita rakennus-, louhinta-, kierrätys- ja kaivosteollisuudelle. Terex tuli rakennusmurskainten markkinoille vuonna 1999 hankkimalla yhdysvaltalaisen Cedarapids Inc:n ja Yhdistyneessä kuningaskunnassa toimivan Powerscreenin. Terex tarjoaa nyt täyden valikoiman rakennusalan murskauslaitteita, mukaan luettuina leukamurskaimet (kiinteät, teloilla varustetut ja siirrettävät) ja kartiomurskaimet. Terex myy tuotteitaan 60 maassa.
- Krupp Fördertechnik on ThyssenKrupp Groupin saksalainen tytäryhtiö, jolla on toimitusvalikoimassaan kaikki murskauslaitteet. Se myy Telsmithin kehittämiä kartiomurskaimia lisenssisopimuksella Telsmith-tuotemerkillä (Telsmith on suuri toimittaja USA:ssa).
- Parker on pitkään alalla toiminut Yhdistyneessä kuningaskunnassa sijaitseva murskaus- ja seulontalaitosten valmistaja. Se on laajentanut tuotevalikoimaansa viiden viime vuoden aikana. Sillä on myynnissä laaja valikoima kiinteitä, teloilla varustettuja ja siirrettäviä leukamurskaimia. Sen tuotevalikoimaan kuuluu myös kartiomurskain. Parker myy tuotteitaan kaikkialla Euroopan talousalueella.
- Kleemann & Reiner on pitkään alalla toiminut saksalainen yhtiö, joka on laajentunut huomattavasti 1990-luvulla. Se myy nyt sekä leuka- että kartiomurskaimia useimmissa ETA:n jäsenvaltioissa.
(143) Komission tutkimuksen tulokset viittaavat siihen, että näiden kilpailijoiden läsnäolo markkinoilla voi riittää estämään sulautunutta yritystä hyödyntämästä markkina-asemaansa kartio- ja leukamurskaimissa niin, että sen valta-asema ulottuisi uusille tuotealueille. Tilanne on tällainen erityisesti siksi, että laitevalmistajilla, joihin 142 kappaleessa viitataan, on suhteellisen laajat tuotevalikoimat, riittävä maantieteellinen kattavuus ja erinomainen maine joillakin markkina-alueilla.
(144) Tutkimuksen tulokset viittaavat kuitenkin myös siihen, että nämä toimittajat eivät pysty haastamaan sulautuneen yrityksen markkina-asemaa kartiomurskainten alalla useimmissa ETA:n jäsenvaltioissa ja leukamurskainten alalla Tanskassa, Suomessa, Norjassa ja Ruotsissa.
(145) Ensinnäkin osapuolten huomattavien markkinaosuuksien yhdistelmän, sulautuneen yrityksen huomattavien lisäkilpailuetujen, asiakkaan laadulle, kokemukselle, jälkimarkkinapalveluille ja yleisemmin riskien vähentämiselle antaman huomattavan arvon sekä kyseisillä markkinoilla toimivien muiden toimittajien vähäisen läsnäolon ja heikomman maineen vuoksi on selvää, ettei mikään muu nykyinen kartio- tai leukamurskainten valmistaja pysty oleellisesti haastamaan sulautuneen yrityksen kilpailuasemaa näillä markkinoilla. Tähän viittaa myös se, että useimmat asiakkaat eivät pystyneet nimeämään mitään muuta murskaintoimittajaa, jonka tarjonta olisi osapuolten (saati sitten sulautuneen yrityksen) kanssa kilpailukykyistä.
(146) Toiseksi näyttää siltä, että muilla toimittajilla voi olla useita muita heikkouksia osapuoliin verrattuna. Esimerkiksi kartio- ja leukamurskaimia (erityisesti Pohjoismaissa) käytetään usein kovissa tai kuluttavissa kiviolosuhteissa. On totta, että useimmat saatavilla olevat murskaimet pystyvät murskaamaan kovaa ja pehmeää kiveä eikä olisi taloudellisesti mahdollista suunnitella murskauslaitetta pelkästään kovaa tai pehmeää kiveä varten. Kolmannet osapuolet ovat kuitenkin markkinatutkimuksen aikana selvästi todenneet, että kaikki tarjotut tuotteet eivät pysty murskaamaan kaikkea kovaa kiveä - ainesta, jonka murtumalujuus on yli 30000 naulaa neliötuumaa kohti. Tosiasiassa monet kovaa kiveä murskaavat asiakkaat pitävät Nordbergia ja Svedalaa ainoina sopivina toimittajina, koska niiden laatu on tässä suhteessa paras. Tämän vuoksi on erittäin kyseenalaista, pystyisivätkö muut toimittajat, joilla ei ole yhtä hyvää mainetta, vakuuttamaan konservatiiviset asiakkaat riittävästi niin, että ne vaihtaisivat nykyiset, tyydyttävät murskaimensa tuotteisiin, joiden laatu on havaittu heikommaksi.
(147) Vastaavasti on vahvaa näyttöä siitä, että näiden toimittajien jakeluverkot voivat olla paljon tehottomampia kuin Nordbergin ja Svedalan. Huomattava määrä asiakkaita (kuten portugalilainen kaivos- ja rakennusaineyhtiöiden liitto) esimerkiksi totesi, että ne eivät tunteneet muita toimittajia kuin Nordbergin ja Svedalan. Muut ilmoittavat, että heidän tuntemillaan muilla toimittajilla ei ole riittävän kattavaa läsnäoloa heidän maassaan.
(148) Edellä esitetyn perusteella voidaan siis päätellä, että nykyiset kilpailijat eivät pysty riittävästi haastamaan sulautuneen yrityksen markkina-asemaa tai rajoittamaan mitenkään merkittävästi sen kilpailukäyttäytymistä kyseisillä markkinoilla. Tämän vahvistavat myös komission tutkimuksen tulokset, koska useimmat asiakkaat ja kilpailijat totesivat, että toimenpide loisi kartiomurskainten monopolin, ja huomattava määrä pohjoismaisia asiakkaita ilmaisi huolensa leukamurskainten tilanteesta. Kuten yksi asiakas totesi, "vaihtoehtoisia yrityksiä on vähän eikä niillä ole käytettävissä syvällistä asiantuntemusta ja maailmanlaajuista kokemusta. Vaihtoehtoja ei käytännössä ole yhtään".
Asiakkaiden riittämätön tasapainottava neuvotteluvoima
(149) Ei ole mitään merkkiä siitä, että rakennusalan asiakkaiden markkinavoima riittäisi rajoittamaan sulautuneen yrityksen kilpailukäyttäytymistä. Kuten edellä 35 kappaleessa todettiin, rakennusalan kysyntä on hyvin hajanaista (asiakkaiden osuus on yleensä enintään [...]* Nordbergin ja Svedalan myynnistä), asiakkaat eivät hanki uusia laitteita usein ja ostot vaihtelevat siksi vuosittain. Tämän osoittaa myös se tosiasia, että enemmistö asiakkaista ilmoitti, että niillä on rajallinen neuvotteluvalta ja ne ovat riippuvaisia pienestä määrästä toimittajia. Useimmat asiakkaat kertoivat myös olevansa vakavasti huolestuneita ehdotetun kaupan vaikutuksista.
Riittämättömät lisäpaineet kilpailulle
Muut teknologiat
(150) Osapuolet ovat todenneet, että kysyntäpuolella rakennusalan eri murskainmarkkinoilla erityisesti vertikaalit iskumurskaimet ja kartiomurskaimet ovat jossain määrin korvattavissa toisillaan. Osapuolten mukaan vertikaalit iskumurskaimet voisivat kilpailla kartiomurskainten kanssa noin 30 prosentissa niiden käyttösovelluksista. Heidän mukaansa tämän korvattavuuden odotetaan myös lisäävän niistä seuraavia teknisiä etuja ja siksi pienentävän huomattavasti sulautuneen yrityksen mahdollista markkinavoimaa kartiomurskainten alalla.
(151) Markkinatutkimus ei tue tätä perustelua. Vaikka osapuolten perustelu hyväksyttäisiinkin, kartiomurskaimet eivät kilpailisi vertikaalien iskumurskainten kanssa 70 prosentissa tapauksista. Kilpailijoiden suuri enemmistö myös ilmoitti, että ne eivät pidä vertikaaleja iskumurskaimia (tai muutakaan tekniikkaa) riittävänä rajoittamaan sulautuneen yrityksen kilpailukäyttäytymistä ja hintoja. Yksi kilpailijoista ilmaisi asian seuraavasti: "Kartiomurskain on hyvin tärkeä kone suurimmalle osalle tuotantolaitoksia. Kun kartiomurskainta tarvitaan siksi, että murskatulle ainekselle ei ole teknisesti vaihtoehtoa, sitä ei varmasti voi korvata vertikaalilla iskumurskaimella, koska se ei ole teknisesti eikä taloudellisesti mahdollista." Siksi on pääteltävä, että vaihtoehtoiset teknologiat eivät riitä rajoittamaan sulautuneen yrityksen kilpailukäyttäytymistä ja hintoja.
Käytetyt laitteet
(152) Osapuolet ovat myös esittäneet, että uusien kivenmurskauslaitteiden lisäksi Euroopan talousalueella käydään huomattavasti kauppaa käytetyillä laitteilla. Osapuolten mukaan niitä myyvät useat maailmanlaajuisesti toimivat yritykset. Käytettyjä laitteita myös mainostetaan laajasti.
(153) Kuten 69-73 kappaleessa tuotemarkkinoiden määrittelyn yhteydessä todettiin, asiakkaat pitävät käytettyjä laitteita suhteellisen harvoin vaihtoehtoina uusille laitteille pääasiassa käytettyjen tuotteiden riskien vuoksi (kyseenalainen luotettavuus ja käyttöikä, takuun puuttuminen, varaosatoimitusten epävarmuus jne.). Lisäksi erityisesti suuren suorituskyvyn sovelluksissa laitetta halutaan käyttää mahdollisimman täysipainoisesti eivätkä käytetyt laitteet sovi niissä liiketoiminnan tavoitteiden saavuttamiseen. Käytettyjen laitteiden käyttöä harkitaan joskus kustannussyistä, kun halutaan tehdä pieni määrä murskaustyötä, mutta näissäkin erityistapauksissa hankitaan mieluummin pienempiä ja halvempia uusia murskaimia käytettyjen sijasta.
(154) Nekin asiakkaat, jotka ilmoittivat olevansa valmiita ostamaan käytettyjä laitteita, totesivat, että ne tekisivät niin vain, jos on kyse suhteellisen uudesta laitteesta, jota on käytetty vain vähän. Koska asiakkaat totesivat myös, että käytetyt koneet olivat yleensä hyvin vanhoja ja vanhanaikaisia, tämä vahvistaa entisestään sitä, että käytettyjen laitteiden läsnäolo markkinoilla ei riitä rajoittamaan oleellisesti sulautuneen yrityksen kilpailua.
(155) Edellä esitetyn perusteella on todettava, että käytetyt laitteet tai vaihtoehtoiset teknologiat eivät aseta oleellisia kilpailupaineita uusille rakennusalan kartio- ja leukamurskaimille.
Suuret markkinoille pääsyn esteet
(156) Mikään ei viittaa siihen, että mahdollinen uusi tulokas voisi oleellisesti haastaa sulautuneen yrityksen markkina-aseman rakennusalan kartio- ja leukamurskainten alalla lyhyellä tai keskipitkällä aikavälillä.
(157) Ensinnäkin markkinoille pääsyn ehtoja ei voida pitää erillään asiakkaiden voimakkaasta riskien välttämisestä. Siksi on aivan ilmeistä, että markkinoiden uusi tulokas kohtaisi huomattavia esteitä, koska sillä ei olisi riittävästi mainetta ja suosituksia eikä se kykenisi takaamaan varaosien toimitusta ja asiakaspalvelua. Nämä esteet vahvistuisivat edelleen sen jälkeen, kun sulautumisella luotaisiin erittäin hyvämaineinen toimittaja, jolla on merkittävä suositusluettelo ja asiakaskunta.
(158) Komission tutkimuksen tulokset osoittavat erityisesti, että tulokas joutuisi toteuttamaan huomattavia investointeja ja toimenpiteitä kehittääkseen riittävän taitotiedon ja tuotantokapasiteetin uudessa teknologiassa ja kohtaisi sen lisäksi merkittäviä esteitä pyrkiessään vakuuttamaan riskejä välttäviä asiakkaita tuotteidensa ja palveluidensa laadusta. Komission tutkimuksista käy esimerkiksi ilmi, että tulokkaat eivät useinkaan pysty myymään tuotteitaan, elleivät ne voi esitellä tuotteitaan käytännössä, testata tuotteitaan asiakkaan kenttäolosuhteissa ja tarjota asiakkaalle riittävää suositusluetteloa. Markkinoille pääsy on erittäin vaikeaa, koska esittelyistä ja testeistä syntyy paljon kustannuksia ja tulokkaiden on mahdotonta esittää suositusluetteloa. Tilanne on todennäköisesti vielä korostuneempi Tanskassa, Suomessa, Norjassa ja Ruotsissa, missä kivenmurskaimia käytetään usein kovaan ja kuluttavaan kiveen ja siksi luotettavuudelle ja laadulle asetetut vaatimukset sekä asiakkaiden riskien välttäminen ovat vielä tärkeämpiä tekijöitä kuin muualla.
(159) Kuten 80-82 kappaleessa todettiin, rakennusalan markkinoilla myyminen vaatii paikan päällä toimivaa tehokasta jakeluverkkoa, joka pystyy nopeasti ja kilpailukykyisesti toimittamaan varaosia ja kulutusosia sekä tarjoamaan asiakkaille huolto- ja neuvontapalvelua. Komission tutkimuksesta käy ilmi, että käytettävissä on vain vähän usean tuotemerkin jälleenmyyjiä ja asiakkaiden ja heidän jälleenmyyjiensä välille on kehitettävä pitkäaikaiset suhteet. Siksi jakeluverkon kehittäminen vaatisi huomattavia taloudellisia investointeja ja mikä vielä tärkeämpää, veisi huomattavan paljon aikaa (suuruusluokaltaan useita vuosia). Kuten yksi kilpailijoista totesi, "sekä huolto- ja varaosapalveluissa että jakelussa on tietyillä markkinoilla käytettävissä vain vähän kokeneita jälleenmyyjiä, jotka ovat yleensä sidoksissa tiettyyn tuottajaan/tuotemerkkiin. Menestyksen avain on paras yhteys omaan asiakaskuntaan. Sen luomiseksi tarvitaan hyvin pitkäaikaisia yhteyksiä ja molemminpuolista luottamusta, mikä maksaa alussa rahaa eikä anna vastaavaa tuottoa."
(160) Lopuksi tutkimuksesta ilmenee, että rakennusalalla pystyy kilpailemaan vain, jos myyntimäärät ovat suhteellisen suuria, jotta mittakaavaeduista olisi hyötyä. ETA-maihin toimitetaan vuosittain noin 400-500 kartiomurskainta ja noin 600-700 leukamurskainta. Tämä asettaisi tulokkaat kustannusten suhteen epäedulliseen asemaan suhteessa pitkään alalla toimineisiin tuottajiin erityisesti siksi, että tulokkaan olisi tarjottava laaja erikokoisten ja suorituskyvyltään erilaisten tuotteiden valikoima.
(161) Nämä riskit ja kustannukset jopa kasvaisivat ehdotetun toimenpiteen jälkeen erityisesti siksi, että sulautuneen yrityksen kilpailuedut ja koko ovat valtavat. Tulokkailla olisi vastassaan hallitseva toimija, jolla on erinomainen maine ja erittäin laaja tuotevalikoima, joka olisi maantieteellisesti läsnä ja jolla olisi huomattavat myyntivolyymit ja merkittävä asiakaskunta. Tilanne olisi tällainen varsinkin Tanskassa, Suomessa, Norjassa ja Ruotsissa, koska osapuolet ovat toimineet näissä maissa pitkään, kiviolosuhteet ovat niissä erityiset ja näiden jäsenvaltioiden mahdolliset markkinavolyymit ovat pienet.
(162) Edellä esitetyn perusteella voidaan päätellä, että mahdollinen kilpailu ei riitä oleellisesti rajoittamaan sulautuneen yrityksen kilpailukäyttäytymistä. Kuten yksi kilpailijoista asian ilmaisi, "mahdolliset kilpailijat [...]* voivat vaikuttaa sulautuneen yrityksen toimintaan vain vähän, koska [...]* ottaen huomioon [sen]* jälleenmyyntiverkoston, asiakaspalveluverkoston ja erityisesti [sen]* tuotteet (leuka- ja kartiomurskaimet) [uusi yritys]* on hyvin hallitsevassa asemassa maailmanlaajuisilla markkinoilla ja erityisen hallitsevassa asemassa kaikissa Euroopan maissa. Kartiomurskainten tuotanto on taloudellisesti mahdollista vain, jos niitä tuotetaan suuria määriä. Näin ollen jokainen mahdollinen kilpailija pelkää suurten investointien aloittamista, koska ei tiedä, pystyykö se myymään riittävän suuren määrän".
Toimenpiteen vaikutukset
(163) Edellä esitetyt näkökohdat osoittavat, että ehdotettu kauppa johtaa kyseisillä kartio- ja leukamurskainten markkinoilla hallitsevassa asemassa olevan toimijan syntymiseen. Lisäksi on vahvoja merkkejä siitä, että se poistaa näiltä markkinoilta tärkeimmän kilpailun aiheuttajan, koska kilpailua esiintyi pääasiassa Nordbergin ja Svedalan välillä.
(164) Nordbergin ja Svedalan samankaltaisuus ja näiden kahden yrityksen huomattavat edut muihin laitetoimittajiin verrattuna ovat komission tutkimuksen perusteella ilmeisiä. Esimerkiksi useimmat asiakkaat nimesivät vain Nordbergin ja Svedalan toimittajiksi, jotka pystyvät kilpailukykyisesti tarjoamaan kokonaistoimitussopimuksia tai tarjoamaan todella koviin kiviolosuhteisiin sopivia tuotteita. Samoin kun asiakkaita pyydettiin nimeämään laitetoimittajia, jotka pystyvät tekemään Nordbergin ja Svedalan kanssa kilpailukykyisen tarjouksen, ne eivät osanneet nimetä yhtään sellaista valmistajaa tai nimesivät vain muutaman ainoastaan selittääkseen, että niillä on sulautuman osapuoliin nähden huomattavia kilpailuhaittoja.
(165) Asiakkaat totesivat esimerkiksi, että "Nordberg ja Svedala ovat samankaltaisia laadun/suorituskyvyn/hinnan jne. suhteen", "vastaavaa kokonaistuotevalikoimaa ei muilla ole. Tällä hetkellä meillä ei ole tiedossa vaihtoehtoisia toimittajia, joilla olisi vastaava tarjonta (tuotteiden ja asiakaspalvelun kannalta)", "vaihtoehtoisia yrityksiä on vähän eikä niillä ole käytettävissä syvällistä asiantuntemusta ja maailmanlaajuista kokemusta." Eräät asiakkaat jopa sanoivat Nordbergin ja Svedalan ylivoimaisesta maineesta, että vain niiden ei tarvitse esitellä uusien murskaintensa suorituskykyä.
(166) Komission tutkimuksesta käy selvästi ilmi, että Nordberg ja Svedala kilpailevat myös suoraan toistensa kanssa, koska suuri enemmistö asiakkaista totesi käyttävänsä sekä Nordbergia että Svedalaa useimmissa toimituksissa ja useat asiakkaat totesivat hankintapolitiikkansa perustuvan näiden kahden toimittajan väliseen kilpailuun.
(167) Nordbergin ja Svedalan välinen kilpailu käy myös selvästi ilmi Metson sisäisistä asiakirjoista [...]*.
(168) Toimenpide poistaisi tämän kilpailun ja loisi käytännössä markkinatoimijan, jolla ei ole haastajaa, ja poistaisi tärkeimmän kilpailun aiheuttajan kyseisiltä rakennusalan markkinoilta. Siksi ei ole yllätys, että lähes kaikki komission tutkimukseen vastanneet asiakkaat ilmaisivat vakavan huolensa ehdotetun kaupan vaikutuksista. Esimerkkejä näistä lausunnoista: "ehdotettu toimenpide luo murskauslaitemarkkinoille liian hallitsevan toimijan", "meillä on tulevina vuosina vain yksi murskauslaitetoimittaja", "meille jää vain yksi valmistaja" ja "murskainmarkkinoilla [...]* tarvitaan nämä kaksi suurta valmistajaa. On erittäin suositeltavaa kieltää tämä sulautuma, jotta vältetään ylivoima ja äärimmäisen hallitseva asema murskaus- ja käsittelylaitteiden alalla."
C. Päätelmä
(169) Näin ollen voidaan päätellä, että sulautuneella yrityksellä on toimenpiteen vuoksi määräävä markkina-asema rakennusalan kartiomurskainten markkinoilla Espanjassa, Irlannissa, Italiassa, Itävallassa, Norjassa, Portugalissa, Ranskassa, Ruotsissa, Saksassa, Suomessa, Tanskassa ja Yhdistyneessä kuningaskunnassa. Toimenpide tuottaa sille määräävän aseman myös rakennusalan leukamurskainten markkinoilla Norjassa, Ruotsissa, Suomessa ja Tanskassa.
VII KAIVOSTEOLLISUUDEN MURSKAINTEN KILPAILUA KOSKEVA ARVIOINTI
(170) Kuten 49 kappaleessa todetaan, kaivosteollisuuden murskaimet ovat suurehkoja murskaimia, joita myydään suurille kaivosyhtiöille tai murskeen ja sementin valmistajille. Niihin lukeutuvat esikaramurskaimet, suuret kartiomurskaimet (suurtehokartiomurskaimiin asti), suuret leukamurskaimet, suuret horisontaalit iskupalkkimurskaimet sekä jauhinmyllyt ja telapuristimet.
(171) Jauhinmyllyjä lukuun ottamatta erilaisten kaivosteollisuuden murskainten vuotuinen myynti on yleensä Euroopan talousalueella erittäin vähäistä. Osapuolten toimittamien tietojen perusteella esimerkiksi vuonna 1997 ja vuonna 1999 myytiin ainoastaan [...]* kaivosteollisuuden leukamurskainta. Myöskään esikaramurskainten vuotuinen myynti ei ole Euroopan talousalueella ylittänyt [...]* kappaleen tasoa kertaakaan ajanjaksolla 1997-1999.
(172) Koska kaivosteollisuuden murskainten myyntivolyymit ovat Euroopan talousalueella erittäin pienet, eri kilpailijoiden markkina-aseman analyysin on perustuttava kyllin pitkältä ajanjaksolta laskettuihin markkinaosuuksiin, sillä pelkät kahden tai kolmen vuoden myyntiluvut ovat liian pieniä ollakseen merkitseviä. Tämän vuoksi kaivosteollisuuden murskainten markkinaosuuksia koskevat luvut on laskettu kymmenen vuoden ajanjaksolta (1990-1999), jollei muuta ilmoiteta.
A. Muut tuotteet kuin suurtehokartiomurskaimet, leukamurskaimet ja karamurskaimet
(173) Toimenpide ei näytä aiheuttavan kilpailuongelmia horisontaalien iskupalkkimurskainten, keskitehoisten kartiomurskainten, jauhinmyllyjen ja telapuristinten markkinoilla.
(174) Ensinnäkään toimenpide ei aiheuta päällekkäisyyksiä keskitehoisten kartiomurskainten ja telapuristinten osalta.
(175) Toiseksi osapuolten yhteenlaskettu horisontaalien iskupalkkimurskainten markkinaosuus jää [25-35 prosenttiin]*, ja yhtiöllä on sulautuman jälkeenkin runsaasti kilpailijoita, joihin lukeutuvat Hazemag ([20-30 prosentin]* markkinaosuus), SBM ([5-15 prosenttia]*) ja Krupp ([5-15 prosenttia]*).
(176) Lopuksi: vaikka osapuolilla on noin [25-35 prosentin]* osuus jauhinmyllymarkkinoista, niille jää edelleenkin merkittävästi kilpailijoita, joihin lukeutuvat F. L. Smidth-Fuller (arviolta [10-20 prosentin]* markkinaosuus), KHD ([5-15 prosenttia]*) ja Krupp ([5-15]* prosenttia).
B. Suurtehokartiomurskaimet, leukamurskaimet ja esikaramurskaimet
Osapuolten ja niiden kilpailijoiden markkina-asemat
Suurtehokartiomurskaimet
(177) Nordberg ja Svedala ovat ainoita kivenmurskainten toimittajia, jotka ovat myyneet suurtehokartiomurskaimia Euroopan talousalueella kymmenen viime vuoden aikana. Nimenomaan Svedala myi [...]* kappaletta H8000-mallia vuosina [...]*, kun taas Nordberg toimitti [...]* kappaletta HP800-mallia ja [...]* "tehostettua" MP800-mallia vuosina [...]*.
(178) Lisäksi osapuolilla on suurtehokartiomurskainten maailmanmarkkinoilla vain yksi kilpailija eli Kawasaki. Kawasaki ei kuitenkaan ole myynyt yhtään suurtehokartiomurskainta Euroopassa. Lisäksi Kawasakin uskottavuus suurtehokartiomurskainten toimittajana on varsin kyseenalainen, koska sen maailmanlaajuinen suurtehokartiomurskainten myynti on kolmen viime vuoden aikana rajoittunut vain Japaniin myytyihin [...]* KFS2100-murskaimeen. Tämä merkitsee sitä, että osapuolten yhteenlaskettu markkinaosuus on ollut maailmanlaajuisestikin joka vuosi yli [85-95]* prosenttia kolmena viimeksi kuluneena vuonna. Näin ollen toimenpide johtaisi käytännössä erittäin suurten ja suuritehoisten kartiomurskainten monopoliin.
(179) Vastauksessaan väitetiedoksiantoon Metso toteaa, että Kawasaki toimittaa myös Z18-kartiomurskaimia, jotka ovat Metson mukaan hyvin samanlaisia tuotteita kuin Svedalan H8000-malli. Kuten 61 kappaleessa on jo todettu, Z18-kartiomurskainta ei sen merkittävästi pienemmän nimellistehon vuoksi voi kuitenkaan verrata osapuolten suurtehokartiomurskaimiin.
(180) Kilpailuongelmat säilyisivät myös osapuolten esittämän vaihtoehtoisen erittäin suurten kartiomurskainten tuotemarkkinoiden määritelmän yhteydessä. Vaikka käytettäisiin osapuolten esittämää vaihtoehtoista erittäin suurten kartiomurskainten tuotemarkkinoiden määritelmää, kilpailuongelmat säilyisivät. Tällaisessa tapauksessa erittäin suurten kartiomurskainten segmentti muodostuisi kaksista erillisistä markkinoista, joista toiseen kuuluisivat vain Nordbergin MP800- ja MP1000-tuotteet ja toiseen kaikki muut suurtehokartiomurskaimet. Ensimmäisillä markkinoilla Nordbergillä olisi selvästikin maailmanlaajuinen (ja sitä suuremmalla syyllä myös Euroopan talousalueen laajuinen) monopoli. Toisilla markkinoilla osapuolet olisivat ainoita yhtiöitä, jotka ovat myyneet tuotteitaan Euroopan talousalueella ja maailmanlaajuisesti kolmen viime vuoden aikana. Itse asiassa mikään muu yhtiö ei ole myynyt yhtään suurtehokartiomurskainta Euroopan talousalueella kymmenen viime vuoden aikana. Niinpä toimenpide poistaisi kaiken jäljellä olevan kilpailun myös näillä toisilla markkinoilla. Lisäksi on vahvoja merkkejä siitä, että ainoita todennäköisiä ensimmäisille markkinoille (MP800- ja MP1000-murskaimet) pyrkiviä yhtiöitä olisivat Svedala (ja huomattavasti vähäisemmässä määrin myös Kawasaki), koska ne ovat ainoita kartiomurskainten toimittajia, joiden tuotteiden koko ja teho vetävät vertoja MP800- ja MP1000-murskaimille. Myös Metson komissiolle toimittamista asiakirjoista [...]* käy ilmi, että Svedalaa pidetään vakavimmin otettavana potentiaalisena kilpailijana.
(181) Tämän perusteella vaikuttaa siltä, että toimenpide johtaa keskeisten kilpailijoiden katoamiseen kummaltakin erittäin suurten kartiomurskainten markkinoilta ja näin ollen luo määräävän markkina-aseman tai vahvistaa sitä.
Esikaramurskaimet
(182) Esikaramurskainten kokonaismyynti on Euroopan talousalueella erittäin vähäistä (18 yksikköä kymmenen vuoden aikana). Vuosien 1990 ja 1999 välisenä kymmenvuotiskautena Metson ja Svedalan yhteenlasketun myynnin osuus oli yli [55-65 prosenttia]* Euroopan talousalueen kokonaismyynnistä. Euroopan talousalueella on vain kaksi muuta kilpailijaa eli F. L. Smidth-Fuller [15-25 prosentin]* markkinaosuudella ja Krupp ([10-20 prosenttia]*).
(183) Sulautunut yhtiö olisi myös maailmanlaajuisesti johtava karamurskainten myyjä noin [30-40 prosentin]* markkinaosuudella, kun sen suurimman kilpailijan F. L. Smidth-Fullerin osuus on noin [15-25 prosenttia]*.
(184) Lisäksi Nordbergin kilpailuasema saattaa itse asiassa olla vahvempi kuin sen nykyisistä markkinaosuuksista voi päätellä. Tämä johtuu siitä, että i) markkinaosuudet perustuvat Nordbergin nykyisten tuotteiden (eli GY- ja Morgårdshammar-sarjan) myyntiin ja että ii) Nordberg ottaa parhaillaan käyttöön uutta huipputekniikkaa, jolla pyritään tarjoamaan todellinen haaste Svedalan johtaville tuotteille.
(185) Nordbergin asema on esikaramurskainten osalta ollut perinteisesti Svedalaa heikompi. Nordberg on kuitenkin äskettäin päättänyt ryhtyä toimiin tässä suhteessa esittelemällä uuden karamurskainsarjan, jonka odotetaan kohentavan merkittävästi Nordbergin asemaa tällä alalla. Metso on jo asentanut ja esitellyt uuden murskainsarjan prototyypin ("XP-50") äskettäin Yhdysvalloissa pidetyillä kaivoslaitemessuilla. Vuonna 2000 Metso tarjosi XP-50-karamurskaimia asiakkailleen [...]* kertaa. Näistä [...]* kerralla Metso ei onnistunut myymään XP-50-murskainta pääasiassa siksi, että sitä ei ollut vielä testattu aidoissa olosuhteissa. Metso on kuitenkin löytänyt amerikkalaisen asiakkaan, joka on suostunut vuokraamaan XP-50-karamurskaimen koekäyttöön. Koeajan päättyessä (otaksuttavasti [...]*) asiakkaalla on mahdollisuus ostaa XP-50-karamurskain. Näin ollen vaikuttaakin siltä, että XP-50-tekniikka on lähes valmis ja että Metso on ollut kyllin varma sen luotettavuudesta tarjotakseen sitä useille asiakkaille. Niinpä XP-50-sarja tuodaan erittäin todennäköisesti markkinoille vuoden 2001 aikana.
(186) Metso keskittyy ilmeisesti esikaramurskainstrategiassaan uuteen XP-50-sarjaan [...]*.
(187) XP-50-esikaramurskainsarjan esittelyllä Metso pyrkii selvästikin valtaamaan markkinaosuuksia F. L. Smidth-Fullerilta ja Kawasakilta. On huomionarvoista, että pelkästään edellä mainittu XP-50-murskaimen koekauppa amerikkalaisen asiakkaan kanssa lisää Metson maailmanmarkkinaosuutta noin [0-10 prosentilla]*.
(188) Tämän vuoksi ehdotetun toimenpiteen vaikutus on kahtalainen: ensinnäkin toimenpide poistaa Metson ja Svedalan välisen kilpailun nykyisissä tuotevalikoimissa, joiden yhteenlaskettu osuus Euroopan talousalueen myyntiluvuista on [55-65 prosenttia]*. Toiseksi, mikä vielä tärkeämpää, sillä yhdistetään Svedalan johtavat murskaimet Nordbergin uuteen ja lupaavaan XP-50-tekniikkaan, jonka ennakoidaan menestyvän Nordbergin nykyisiä tuotesarjoja paremmin. Jos XP-50-sarjasta tulee menestys ja Metso saavuttaa tavoitteensa eli ohittaa F. L. Smidth-Fullerin ja Kawasakin, mikä vaikuttaa todennäköiseltä, osapuolet saavuttavat vuoteen 2002 mennessä [40-55 prosentin]* yhteenlasketun osuuden esikaramurskainten maailmanmarkkinoista ja [65-75 prosentin]* yhteenlasketun osuuden Euroopan talousalueella. Tämä merkitsee sitä, että pidemmällä aikavälillä XP-50-tekniikan käyttöönotto Svedalan johtavaan tuotevalikoimaan yhdistettynä vahvistaisi todennäköisesti sulautuneen yhtiön asemaa enemmän kuin Svedalan ja Nordbergin GY- ja Morgårdshammar-sarjojen välitön yhdistäminen antaa aihetta olettaa.
Leukamurskaimet
(189) Leukamurskainmarkkinoilla toimenpide johtaisi [35-45 prosentin]* yhteenlaskettuun osuuteen kaivosteollisuuden leukamurskainten markkinoista. Lisäksi seuraavaksi suurimmilla kilpailijoilla, Laronilla ([15-25 prosentin]* markkinaosuus), Kruppilla ([10-20 prosentin]* markkinaosuus) ja PSP:llä ([5-15 prosenttia]*) olisi Euroopan talousalueella huomattavasti pienemmät markkinaosuudet. Osapuolilla olisi näin ollen merkittävä ja johtava asema Euroopan markkinoilla.
Osapuolten muut kilpailuedut
(190) Edellä mainitut näkökohdat viittaavat siihen, että sulautumisen jälkeen yhtiöllä on käytännössä maailmanlaajuinen (ja sitä suuremmalla syyllä Euroopan talousalueen laajuinen) suurtehokartiomurskainten monopoli ja huomattavat markkinaosuudet sekä kara- että leukamurskainmarkkinoista, joilla se on aivan oleellisesti suurempi kuin suurimmat kilpailijansa.
(191) Lisäksi markkinatutkimuksesta käy ilmi, että sulautunut yhtiö hyötyy lukuisista muista kilpailueduista, jotka vaikeuttavat entisestään muiden toimittajien ja/tai tulokkaiden mahdollisuuksia uhata sen markkina-asemaa.
(192) Suorituskyky, luotettavuus ja laatu ovat uusia kivenmurskauslaitteita hankkivien asiakkaiden kannalta ratkaisevia tekijöitä. Komission tutkimus osoittaa, että nämä tekijät vaikuttavat erittäin herkästi kaivosteollisuudessa toimiviin asiakkaisiin. Kun lisäksi otetaan huomioon, että ne toimivat ankarissa oloissa ja että niiden tuotannon arvo on yleensä merkittävästi murskausprosessin kustannuksia suurempi, kaivosteollisuudessa toimivat asiakkaat välttävät ottamasta riskejä toimittajiensa valinnassa ja huolehtivat siitä, että ostavat tuotteita vain hyviksi havaituilta toimittajilta, vaikka tämä merkitsisikin korkeampaa hintaa. Tämä pätee etenkin suurten ja ensiarvoisen tärkeiden laitteiden, kuten suurtehokartiomurskainten, suurten leukamurskainten tai karamurskaimen hankintaan, sillä tällaisen laitteen rikkoutuminen tai käyttöhäiriö vaarantaisi koko kaivoksen tai louhoksen tuotannon. Tässä yhteydessä on tärkeää huomauttaa, että valtaosa kaivosteollisuudessa toimivista asiakkaista piti luotettavuutta ja laatua osapuolten keskeisinä vahvuuksina.
(193) Kaivosteollisuudessa toimivat asiakkaat eivät ainoastaan halua luotettavia tuotteita, vaan toivovat myös, että toimittaja ei poistu markkinoilta ostetun laitteen käyttöiän aikana. Koska osapuolet ovat selvästi toimialan johtavia yrityksiä, niitä pidetään monia pienempiä kilpailijoitaan vakavaraisempina, joten riskejä välttävät asiakkaat suosivat niitä.
(194) Useat kaivosteollisuudessa toimivat asiakkaat näyttävät myös katsovan, että osapuolten kyky tarjota laaja laitevalikoima on merkittävä kilpailuetu. Tarjolla olevan laitevalikoiman laajuus on tärkeää etenkin siksi, että kaivosasiakkaat ovat yleensä suuryrityksiä, jotka toimivat eri alueilla sijaitsevilla ja geologisilta/fyysisiltä ominaisuuksiltaan erilaisilla kaivostyömailla. Ainoastaan kattavan tuotevalikoiman kehittäneet murskainvalmistajat pystyvät tekemään asiakkaan kaikille kaivostyömaille soveltuvia tarjouksia. Näillä valmistajilla on mahdollisuus tulla "avaintoimittajiksi", joilla on muita paremmat mahdollisuudet voittaa asiakkaan järjestämät tarjouskilpailut. Lisäksi osapuolten laaja tuotevalikoima merkitsee sitä, että ne saavat kilpailijoitaan todennäköisemmin tarjouspyynnön murskauskoneiden toimittamisesta potentiaalisille asiakkaille. Tämä puolestaan lisää osapuolten asiakasyhteyksien määrää ja ymmärrystä asiakkaiden tarpeista. Jonkin yksittäisen tuotteen myynnistä saatua kokemusta voidaan myöhemmin erityisesti hyödyntää asianmukaisten ja kohdennettujen tarjousten tekemiseen samalle kaivos- tai louhintatyömaalle tarkoitetuista muista tuotteista.
(195) Lopulta osapuolten kattava maantieteellinen toiminta-alue on selvästikin lisäetu palveltaessa kaivosteollisuudessa toimivia asiakkaita, joista monet ovat eri maanosissa toimivia monikansallisia yrityksiä.
Nykyisten kilpailijoiden aiheuttamat kilpailupaineet riittämättömiä
(196) Yhteenliittymällä ei olisi erittäin suurten ja suuritehoisten kartiomurskainten markkinoilla käytännössä lainkaan kilpailijoita Euroopan talousalueella. Näin ollen jäljelle jäävät kilpailijat eivät selvästikään rajoita osapuolten käyttäytymistä kyseisillä markkinoilla.
(197) Leuka- ja esikaramurskainten markkinoilla yhteenliittymän markkinaosuus olisi noin kaksi tai kolme kertaa niin suuri kuin sen Euroopan talousalueella toimivilla yksittäisillä kilpailijoilla eli PSP:llä, Kruppilla ja F. L. Smidth-Fullerilla. Jo tämä markkinaosuuksien ero sinänsä merkitsee sitä, että PSP, Krupp ja F. L. Smidth-Fuller eivät kykene merkittävästi vaikuttamaan osapuolten kilpailukäyttäytymiseen. F. L. Smidth-Fullerilla ei myöskään oman näkemyksensä mukaan ole kovin vahvaa kaupallista asemaa Euroopassa. F. L. Smidth-Fuller keskittyy ensisijaisesti erittäin suuriin, etenkin yhdysvaltalaisiin ja eteläamerikkalaisiin kaivosteollisuudessa toimiviin asiakkaisiin, kun taas huomattava osa Euroopan kaivosteollisuuden murskainmarkkinoista muodostuu suurista murskelouhimoista, joita F. L. Smidth-Fuller pitää erilaisena liiketoiminnan lajina. Lisäksi F. L. Smidth-Fullerilla on osapuoliin verrattuna huomattavasti suppeampi tuotevalikoima, koska se ei valmista kartio- eikä iskumurskaimia.
(198) Kaivosteollisuuden leukamurskainmarkkinoilla osapuolten pääkilpailijat ovat Kruppia lukuun ottamatta pienyrityksiä, jotka toimivat usein pienillä alueilla. Esimerkiksi PSP:n vuotuinen kokonaisliikevaihto on noin 50 miljoonaa euroa, kun taas Laron, jota osapuolet pitivät "ETA:n johtavana kaivosteollisuuden leukamurskaintoimittajana vuonna 1999", ei ole myynyt yhtäkään leukamurskainta Espanjan ulkopuolelle kolmen viime vuoden aikana.
(199) Lisäksi osapuolilla on mahdollisuus hyödyntää erittäin vahvaa asemaansa muilla keskeisillä murskauslaitemarkkinoilla, kuten kartiomurskainten (rakennusalalle soveltuva kokoluokka sekä suurtehokartiomurskaimet) ja karamurskainten markkinoilla, voidakseen kohdistaa kilpailunvastaisia toimia Kruppiin tai muihin kilpailijoihin, jotka pyrkivät uhkaamaan niiden asemaa leuka- tai esikaramurskainmarkkinoilla. Tässä suhteessa on syytä todeta, että vaikka Krupp on tällä hetkellä Euroopan talousalueella keskitehoisten kaivosteollisuuden kartiomurskainten johtava toimittaja, osapuolten ei olisi mitenkään vaikeaa ryhtyä toimimaan näillä markkinoilla kehittämällä ja tarjoamalla "riisuttuja" malleja nykyisistä ja kaupallisesti erittäin menestyneistä suurtehokartiomurskaimista.
(200) Osapuolten leukamurskainmarkkinoilla toimivat kilpailijat (eli Laron, Krupp ja PSP) näyttävät myös kärsivän osapuoliin verrattuna merkittävistä kustannushaitoista. Etenkin kun sulautuneen yhtiön kaivosteollisuuden leukamurskainten kokonaistuotanto on kolmi- tai nelinkertainen pääkilpailijoihinsa verrattuna, se hyötyy merkittävistä mittakaavaeduista.
(201) Vastauksessaan väitetiedoksiantoon Metso on tuonut esiin kannan, jonka mukaan sulautumisesta aiheutuvat mittakaavaedut eivät ole merkittäviä, koska huomattava osa kaivosteollisuuden leukamurskainten tuotannosta on ulkoistettu. Lisäksi osapuolet katsovat, että ne voivat itse asiassa olla kustannusten osalta epäedullisemmassa asemassa pienempiin, vähemmän integroituneisiin kilpailijoihinsa nähden, koska niillä on suuremmat kiinteät kustannukset. Komissio ei kuitenkaan voi hyväksyä näitä väitteitä. Ensinnäkin ne ovat paljolti ristiriidassa. Jos Metso ulkoistaa suuren osan kaivosteollisuuden leukamurskaintuotannostaan, se ei voi samanaikaisesti väittää, että sillä on kustannushaittoja, koska se on vertikaalisesti integroitunut valimoihinsa. Toiseksi on selvää, että ulkoistaminen ei vähennä mittakaavaetuja: mitä suurempi myyntivolyymi, sitä helpompaa alihankkijan on kattaa kiinteät kustannuksensa, joista suuri osa aiheutuu nimenomaan osapuolten ostamien komponenttien valmistuksessa tarvittavista varusteista, kuten muoteista. Niinpä mitä parempi osapuolten myynti on, sitä pienemmän hinnan alihankkija veloittaa. Siten osapuolet hyötyvätkin mittakaavaeduista aivan samalla tavalla riippumatta siitä, tukeeko alihankkijoiden hinnoittelu niiden kiinteitä kustannuksia suoraan vai välillisesti. Lisäksi suuremmat volyymit voivat myös lisätä osapuolten neuvotteluvoimaa suhteessa alihankkijoihin ja vähentää siten niiden ulkoistamien komponenttien hankintakustannuksia. Samoin ja samoista syistä on keinotekoista väittää, että yhtiön vertikaalisesta integroitumisesta omiin valimoihinsa johtuvat suuremmat kiinteät kustannukset aiheuttaisivat osapuolille kilpailuhaittoja: pienemmillä kilpailijoilla ei ole varaa omiin valimoihin juuri siksi, että ne eivät pysty hyödyntämään osapuolten suuria myyntivolyymeja. Lisäksi oma valimo tuottaa valutavaraa kaikkiin murskaintyyppeihin eikä pelkästään kaivosteollisuuden leukamurskaimiin, jolloin kiinteät kustannukset voidaan vastaavasti jakaa osapuolten koko murskauslaitetuotannon kesken. Niinpä komissio pitää kiinni päätelmästään, jonka mukaan sulautuminen toisi yhtiölle merkittäviä mittakaavaetuja.
(202) Näin ollen voidaan päätellä, että yksikään kilpailija ei kykene merkittävästi uhkaamaan osapuolten asemaa suurtehokartiomurskainten, kaivosteollisuuden leukamurskainten ja karamurskainten markkinoilla.
Asiakkaiden riittämätön tasapainottava neuvotteluvoima
(203) Suurtehokartiomurskaimia ostavat asiakkaat eivät selvästikään pysty käyttämään minkäänlaista merkittävää tasapainottavaa neuvotteluvoimaa, joka rajoittaisi osapuolten markkinavoimaa. Itse asiassa asiakkaille ei jää juuri muuta mahdollisuutta kuin ostaa suurtehokartiomurskaimensa sulautuneelta yhtiöltä.
(204) Asiakkailla ei näytä esikara- ja leukamurskaintenkaan osalta olevan riittävää tasapainottavaa neuvotteluvoimaa, jotta ne pystyisivät rajoittamaan sulautuneen yhtiön kilpailukäyttäytymistä. Euroopan talousalueen asiakkaiden osuus osapuolten liikevaihdosta on suhteellisen pieni. Esimerkiksi Svedalan eurooppalaisen pääasiakkaan osuus Svedalan maailmanlaajuisesta karamurskainten myyntivolyymista on vain [...]*, kun taas Nordbergin eurooppalaisen pääasiakkaan osuus on vain [...]* Nordbergin kaivosteollisuuden leukamurskainten kokonaismyynnistä. Lisäksi esikara-, leuka ja kartiomurskaimia pidetään ensiarvoisen tärkeinä laitteina jokaisen kaivosyhtiön murskaamossa, joten asiakkaat valitsevat yleensä turvalliset ja hyviksi havaitut ratkaisut sen sijaan, että käyttäisivät tuntemattomia toimittajia, jotka eivät kykene tyydyttävästi takaamaan luotettavia ja varmoja huoltopalveluja ja varaosatoimituksia, vaikka tämä merkitsisikin korkeampien hintojen hyväksymistä.
Korvaavien tuotteiden puute
(205) Karamurskainten ja suurten kaivosteollisuuden leukamurskainten on väitetty olevan jossain määrin korvattavissa toisillaan. Osapuolet ovat kuitenkin ilmoittaneet, että leukamurskaimet maksavat suunnilleen 40000-600000 euroa ja että niiden suoritusteho on tavallisesti 20-1 500 tonnia tunnissa, kun taas esikaramurskain maksaa suunnilleen yhdestä miljoonasta eurosta kahteen miljoonaan euroon ja sen suoritusteho on tavallisesti 1000-5000 tonnia tunnissa. Näin ollen vaikuttaa siltä, että suuren volyymin esimurskauskäyttöön (tavallisesti yli 2000 tonnia tunnissa) soveltuvat ainoastaan karamurskaimet. Lisäksi näiden kahden laitetyypin välinen hintaero osoittaa selvästi, että asiakkaat eivät pidä niitä taloudellisessa mielessä toisiaan korvaavina vaihtoehtoina. Näin ollen voidaan päätellä, että kysyntäpuolella esikaramurskainten ja suurten kaivosteollisuuden leukamurskainten keskinäinen korvaavuus ei riitä estämään osapuolia saavuttamasta määräävää asemaa karamurskainmarkkinoilla.
(206) Lisäksi osapuolten yhdistetty voima kaivosteollisuuden leuka- ja esikaramurskainmarkkinoilla merkitsee sitä, että niistä tulee kaikkien esimurskausratkaisuissa käytettävien kaivosteollisuuden laitteiden perustoimittaja riippumatta siitä, valitseeko asiakas leuka- vai karamurskaimen. Näin ollen leuka- ja karamurskainten rajallinen keskinäinen korvaavuus vähenee entisestään toimenpiteen jälkeen, koska sulautuneella yhtiöllä on kummassakin tapauksessa määräävä markkina-asema ja mahdollisuus nostaa hintoja samanaikaisesti molemmilla markkinoilla.
(207) Osapuolet ovat esittäneet, että kahden pienen kartiomurskaimen hankintaa voidaan pitää yhden suurtehomurskaimen vaihtoehtona. Kuten 70-73 kappaleessa todetaan, tämä ei kuitenkaan ole yleisesti ottaen uskottava eikä taloudellinen vaihtoehto.
(208) Näin ollen voidaan päätellä, että karamurskaimille ja kaivosteollisuuden erittäin suurille suurtehokartiomurskaimille ei ole todellisia vaihtoehtoja.
(209) Osapuolet ovat myös esittäneet, että uusien kivenmurskauslaitteiden lisäksi Euroopan talousalueella käydään myös merkittävää käytettyjen laitteiden kauppaa. Osapuolten mukaan näitä käytettyjä laitteita myyvät useat maailmanlaajuisesti toimivat toimittajat. Käytettyjä laitteita myös mainostetaan laajalti.
(210) Markkinatutkimuksen perusteella voidaan päätellä, että käytetyillä laitteilla on erilliset markkinat. Käytettyjen laitteiden olemassaoloa ei voida ottaa huomioon todellisena kilpailupaineena osapuolten markkina-aseman analyysissä samoista syistä kuin rakennusalan markkinoilla. On syytä todeta, että riskeihin erittäin varovasti suhtautuvat kaivosteollisuudessa toimivat asiakkaat eivät tavallisesti edes harkitse "vanhoja" käytettyjä laitteita ja että "vähän käytettyjä" (eli enintään muutaman vuoden ikäisiä) kaivosteollisuuden murskaimia on tuskin lainkaan tarjolla. Eräs kaivosteollisuudessa toimiva asiakas totesi erityisesti, että se kerran "asensi kustannuspaineiden vuoksi käytetyn karamurskaimen" ja että tämä osoittautui "suureksi virheeksi", joten asiakkaan täytyi lopulta ostaa uusi murskain.
(211) Edellä esitetyn perusteella voidaan siten päätellä, että käytetyt laitteet tai vaihtoehtoiset tekniset ratkaisut eivät aiheuta merkittäviä rajoituksia osapuolten kilpailukäyttäytymiselle suurtehokartiomurskainten ja esikaramurskainten markkinoilla.
Suuret markkinoille pääsyn esteet
(212) Pitkällä ja keskipitkällä aikavälillä ei ole viitteitä siitä, että mahdollinen uusi tulokas voisi merkittävästi uhata sulautuneen yhtiön asemaa suurtehokartiomurskainten ja esikaramurskainten markkinoilla.
(213) Suurtehokartiomurskainten markkinoille pääsyn esteet ovat tarvittavien sijoitusten ja tekniikan vuoksi suuret: jotkin kilpailijat ovat todenneet, että erittäin suuren suurtehokartiomurskaimen kehittäminen ja markkinoiminen veisi jopa viisi vuotta. Kun vielä otetaan huomioon erittäin suurten suurtehokartiomurskainten hyvin rajalliset maailmanlaajuiset myyntivolyymit, uusien kilpailijoiden pyrkiminen tälle markkinasegmentille on varsin epätodennäköistä. Osapuolten lisäksi ainoa näillä markkinoilla toimiva yhtiö, Kawasaki, ei sekään ole ollut erityisen menestyksekäs, sillä se on onnistunut valtaamaan vain [5-15 prosentin]* osuuden maailmanlaajuisesta myynnistä eikä ole myynyt Eurooppaan yhtään laitetta kolmen viime vuoden aikana.
(214) Toimenpide poistaa Nordbergin ainoan merkittävän suurtehokartiomurskainten markkinoilla toimivan kilpailijan, jolla on todennäköisesti myös ainoana kilpailijana riittävät tekniset ja taloudelliset voimavarat erittäin suurten kartiomurskainten myynnin onnistuneeseen lisäämiseen. Tältä osin Metson 1. elokuuta 1999 päivätyssä sisäisessä strategia-asiakirjassa todetaan seuraavaa: [...]*.
(215) Myös uusien kilpailijoiden tulo esikaramurskainmarkkinoille on erittäin epätodennäköistä sekä Euroopan että maailmanlaajuisen myyntivolyymin vähäisyyden vuoksi: kolmen viime vuoden aikana vuotuiset maailmanlaajuiset karamurskainten myyntiluvut eivät ole ylittäneet 30:tä yksikköä. Kolmannet osapuolet ovat todenneet, että uuden karamurskaimen suunnittelu, valmistus, asentaminen ja testaus veisi uudelta tulokkaalta noin viisi vuotta. Markkinoiden pienuuden vuoksi uusi tulokas ei saa katetta sille koituneille kehityskustannuksille ja sijoituksille kohtuullisessa ajassa. Markkinoille tuleminen olisi entistäkin vaikeampaa nyt, kun Nordberg on juuri esitellyt uuden nykyaikaisten ja ilmeisen tehokkaiden esikaramurskainten XP-50-sarjan, jota Nordbergin asiakirjoissa kuvataan [...]*.
(216) Euroopan talousalueen ulkopuolella toimivien uusien kilpailijoiden tulo kara- ja leukamurskainmarkkinoille ei myöskään ole uskottava uhka osapuolten asemalle: lukuun ottamatta kiinalaisia ja venäläisiä valmistajia, joiden kaupallinen toiminta kotimarkkina-alueidensa ulkopuolella on erittäin vähäistä, osapuolten ainoat merkittävät maailmanlaajuiset kilpailijat ovat Kobe, Kawasaki, F. L. Smidth-Fuller ja Krupp. Kaivosteollisuuden leukamurskainmarkkinoilla osapuolten maailmanlaajuiset kilpailijat ovat Kobe ja Terex, joiden osuudet maailmanmarkkinoista jäävät alle [0-10 prosentin]*. F. L. Smidth-Fuller ja Krupp toimivat jo nykyisinkin Euroopan karamurskainmarkkinoilla, joten niitä ei voi pitää potentiaalisina "uusina tulokkaina". Maailmanlaajuisilla karamurskainmarkkinoilla toimivista kilpailijoista potentiaalisina uusina tulokkaina voitaisiin mahdollisesti pitää ainoastaan Kobea ja Kawasakia, jotka eivät ole myyneet kaivosteollisuuden murskaimia Euroopan talousalueella vuosina 1990-1999. Koben ja Kawasakin toiminta maailmanlaajuisilla karamurskainmarkkinoilla on kuitenkin varsin vähäistä. Osapuolten arvion mukaan Koben osuus(12) maailmanmarkkinoista on noin [5-15 prosenttia]* ja Kawasakin markkinaosuus on noin [0-10 prosenttia]*, kun osapuolten osuus maailmanmarkkinoista olisi sulautuman jälkeen arviolta [30-40 prosenttia]*. Myöskään Kobe ja Terex eivät ole myyneet kaivosteollisuuden leukamurskaimia Euroopassa vuosina 1990-1999, ja niiden maailmanlaajuiset kaivosteollisuuden leukamurskainten myyntiosuudet ovat varsin vaatimattomat. Lisäksi useimmat kilpailijat ja asiakkaat pitävät Kobea ja Kawasakia ensisijaisesti Aasian ja Tyynenmeren alueella toimivina yhtiöinä pikemminkin kuin maailmanluokan kilpailijoina. Tämän vuoksi on selvää, että Kobe, Kawasaki ja Terex eivät muodosta vakavaa uhkaa osapuolten asemalle Euroopan talousalueen leuka- ja karamurskainmarkkinoilla.
(217) Suurtehokartiomurskainten tai esikaramurskainten markkinoille pyrkimiseen liittyy merkittäviä riskejä, jotka jäävät todennäköisesti markkinoiden pienuuden vuoksi vastineetta. Lisäksi näiden markkinoiden ominaisuudet ja etenkin tuotteiden kestävyys ja niiden rikkoutumisen ensiarvoinen merkitys asiakkaan toiminnalle merkitsevät sitä, että uudella tulokkaalla olisi edessään tavallista suuremmat esteet. Koska asiakkaat pitävät luotettavuutta äärimmäisen tärkeänä, jokaisen uuden tulokkaan olisi todistettava, että sen tuotteet ovat vähintään yhtä korkeatasoisia kuin osapuolten tuotteet. Kaivosteollisuudessa toimivien asiakkaiden riskien välttäminen merkitsee sitä, että ne ovat todennäköisesti erittäin haluttomia ostamaan tuotteita uudelta tulokkaalta, jollei se ole pystynyt osoittamaan tuotteidensa laatua riittävän pitkän ajanjakson kuluessa. Niinpä uusi tulokas joutuisi kuluttamaan huomattavasti aikaa ja voimavaroja uusien tuotteidensa esittelyyn, ennen kuin pystyisi niitä myymään. Tämä vähentäisi entisestään suurtehokartiomurskainten ja/tai esikaramurskainten markkinoille tulon kannattavuutta.
(218) Lisäksi uudet tulokkaat törmäisivät myös ylimääräiseen esteeseen, koska osapuolilla on Euroopan talousalueella hallussaan suurin osuus esikaramurskainten asennuskannasta ja lähes koko suurtehokartiomurskainten asennuskanta. Vahvat asennuskannat merkitsevät sitä, että osapuolilla on asiakaspalvelun merkityksen vuoksi etusija keskeisten eurooppalaisten kaivosteollisuuden asiakkaiden keskuudessa.
(219) Vastauksessaan väitetiedoksiantoon osapuolet ovat todenneet pitävänsä kaivosteollisuuden leukamurskainmarkkinoille pääsyn esteitä vähäisinä. Osapuolet viittasivat vastauksessaan Exteciin, Yhdistyneessä kuningaskunnassa toimivaan yhtiöön, joka "esitteli kokonaan itse kehittämänsä uuden liikuteltavan leukamurskaintuotteen vuonna 1996 ja jolla nyt on täydellinen valikoima kaikkialla Euroopan talousalueella myytäviä liikuteltavia rakennusalan leukamurskaimia". Exteciä ei kuitenkaan voida pitää uutena tulokkaana kaivosteollisuuden leukamurskainmarkkinoilla. Liikuteltavat rakennusalan leukamurskaimet ovat merkittävästi pienempiä kuin kaivosteollisuuden leukamurskaimet (jotka ovat aina kiinteitä) ja kuuluvat kaivosteollisuuden leukamurskainmarkkinoiden sijasta erillisille rakennusalan leukamurskainmarkkinoille. Extec ei ole koskaan myynyt kaivosteollisuuden leukamurskaimia. Osapuolet eivät ole toimittaneet muuta näyttöä viimeaikaisesta onnistuneesta pääsystä kyseisille markkinoille.
(220) Lisäksi kaivosteollisuuden leukamurskainten kokonaiskysyntä on sekä Euroopan talousalueella että koko maailmassa erittäin vähäistä verrattuna muihin kivenmurskauslaitteisiin. Viime vuosina keskimääräinen kaivosteollisuuden leukamurskainten vuotuinen kysyntä oli [...]* kappaletta Euroopan talousalueella ja noin 50 kappaletta koko maailmassa, kun rakennusalan leukamurskainten vuosikysyntä oli pelkästään Euroopan talousalueella yli 600 kappaletta. Tämä selittää, miksi Extecin kaltaiset "uudet tulokkaat" ovat valinneet rakennusalan leukamurskainmarkkinat ja ovat itse asiassa välttäneet pyrkimistä kaivosteollisuuden leukamurskainmarkkinoille. Näistä ja 213-217 kappaleessa todetuista esikaramurskainten ja suurtehokartiomurskainten markkinoille tuloa koskevista syistä uusien kilpailijoiden tulo kaivosteollisuuden leukamurskainmarkkinoille on erittäin epätodennäköistä markkinoiden pienuuden (Euroopan talousalueella ja koko maailmassa) ja kaivosteollisuudessa toimivien asiakkaiden erittäin voimakkaan riskien välttämisen vuoksi.
(221) Edellä mainitut riskit ja kustannukset vielä lisääntyvät entisestään ehdotetun toimenpiteen myötä samoista syistä kuin rakennusalan markkinoillakin. Jokainen tulokas joutuisi kohtaamaan määräävässä asemassa olevan hyvämaineisen toimijan, jolla on erittäin laaja tuotevalikoima ja maantieteellinen toiminta-alue sekä huomattava myyntivolyymi ja asiakaspohja.
(222) Edellä esitetyn perusteella päätellään, että mahdollinen kilpailu ei ole riittävää voidakseen merkittävästi rajoittaa sulautuneen yhtiön kilpailukäyttäytymistä.
Toimenpiteen vaikutukset
(223) Edellä esitetyn perusteella päätellään, että sulautunut yhtiö voi toimia kilpailijoistaan ja toimittajistaan riippumatta suurtehokartiomurskainten, leukamurskainten ja esikaramurskainten markkinoilla ja että potentiaalisten uusien kilpailijoiden markkinoille tulo ei rajoita sen kilpailuasemaa riittävästi.
(224) Sulautuneen yhtiön markkina-asema on entistäkin vahvempi, koska kuten 190-195 kappaleessa todetaan, se hyötyy pelkän kokonsa lisäksi myös lukuisista muista kilpailueduista. Näihin lukeutuvat etenkin paras maine ja kattava maantieteellinen toiminta-alue toimialalla sekä verraton tuotevalikoima.
C. Päätelmä
(225) Edellä esitetyn perusteella päätellään siten, että toimenpide luo sulautuneelle yhtiölle määräävän aseman tai vahvistaa sitä Euroopan talousalueen esikaramurskainten, kaivosteollisuuden leukamurskainten ja kaivosteollisuuden suurtehokartiomurskainten markkinoilla.
VIII METSON ANTAMAT SITOUMUKSET
(226) Osapuolet tarjosivat 13. joulukuuta 2000 sitoumuksia niiden kilpailutilannetta koskevien ongelmien poistamiseksi, jotka komissio oli esittänyt väitetiedonannossaan. Osapuolet ovat sen jälkeen muuttaneet sitoumuksia siten, että niissä otetaan huomioon tietyt komission vaatimat sopeutukset, jotka perustuvat erityisesti markkinatestin tuloksiin. Lopullisten sitoumusten koko teksti on esitetty liitteessä II.
A. Sitoumusten yhteenveto
(227) Osapuolten tarjoamat sitoumukset käsittävät kolmen Svedalan tytäryhtiön myynnin. Ne toimivat murskauslaitteiden tutkimuksen ja kehityksen, tuotannon ja suunnittelun alalla. Lisäksi sitoumuksiin sisältyy Nordbergin GY-sarjan esikaramurskainten ja Svedalan eräiden ETA-maissa toimivien jakeluyhtiöiden myynti.
(228) Seuraavassa on esitetty sitoumusten tarkempi sisältö:
- Svedalan kokonaan omistaman tytäryhtiön Svedala- Arbra AB:n ("SAAB") myynti. Yhtiössä tuotetaan kaikki Hydrocone-kartiomurskaimet (myös Svedalan kaivosalalle tarkoitettu H8000-suurtehokartiomurskain), ja lisäksi siellä valmistetaan Jawmaster-leukamurskaimia.
- Svedalan kokonaan omistaman tytäryhtiön Svedala SA:n ("SAA") myynti. Yhtiössä tuotetaan kaikki Eurocone-kartiomurskaimet, ja lisäksi siellä valmistetaan horisontaaleja iskupalkkimurskaimia, seuloja, syöttimiä, kuljettimia ja mainittujen tuotteiden liikuteltavia versioita. SAA:lla on myös suunnitteluyhtiö Clichy (Ranskassa).
- Svedalan kokonaan omistaman tytäryhtiön Svedala Mobile Equipment AB:n ("SMEAB") myynti. Yhtiössä tuotetaan Jawmaster-leukamurskaimen ja Hydrocone-kartiomurskaimen liikuteltavia versioita sekä lisäksi liikuteltavia seuloja ja syöttimiä.
- Nordbergin GY- ja Morgårdshammar-sarjan esikaramurskainten ja Nordbergin uuden XP-50-tekniikan prototyypin myynti.
- Svedalan tuotteiden jakeluun liittyvän avainhenkilöstön ja omaisuuden siirto Itävallassa, Belgiassa, Tanskassa, Suomessa, Ranskassa, Saksassa, Italiassa, Irlannissa, Alankomaissa, Norjassa, Espanjassa, Ruotsissa ja Yhdistyneessä kuningaskunnassa.
- Svedalan jakelusopimuksen tekeminen kolmannen osapuolen kanssa Portugalissa.
(229) SAAB:n, SAA:n, SMEAB:n ja Nordbergin esikaramurskainsarjan myyntiin sisältyvät kaikissa tapauksissa kaikki niihin liittyvät teollis- ja tekijänoikeudet, lisävarusteet, osavarastot, oikeudet toimitussopimuksiin, henkilöstö ja myyntisopimukset. Niihin sisältyy myös kaikkiin SAAB:n ja SMEAB:n toimipaikkoihin liittyvien Svedalan tontteja ja rakennuksia koskevien leasing-sopimusten siirto (milloin Svedala ei omista maita ja rakennuksia itse).
B. Sitoumusten arviointi
Kartio- ja leukamurskaimet
(230) Osapuolten antamat sitoumukset merkitsevät Svedalan kaikkien kartio- ja leukamurskaintuotteiden myyntiä, jolloin Nordbergin ja Svedalan tuotteiden päällekkäisyys näissä tuoteryhmissä poistuu kokonaan.
(231) Lisäksi myyntipaketti näyttää sisältävän riittävästi omaisuutta, henkilökuntaa ja oikeuksia, jotta myytyjen yritysten ostajat voivat pitää niiden toiminnan elinkelpoisena ja kilpailukykyisenä kyseisillä markkinoilla. Erityisesti on syytä huomata, että ehdotettuihin sitoumuksiin sisältyvät Svedalan kaikki kartiomurskainten tuotantolaitokset sekä huomattavasti tutkimukseen ja kehitykseen, suunnitteluun ja jakeluun liittyvää omaisuutta ja henkilökuntaa.
(232) Ehdotettuihin sitoumuksiin eivät sisälly Svedalan kaikki leukamurskainten tuotantolaitokset, koska Svedalan Brasilian tehdas (jossa useimmat Jawmaster-murskaimet valmistetaan) jätetään myyntipaketin ulkopuolelle. Osapuolten toimittamista tiedoista ilmenee kuitenkin, että kyseinen tuotanto voitaisiin valmistaa Svedalan Ruotsin tehtaalla. Svedalan tehdas jatkaa Jawmaster-murskainten tuotantoa, joten sillä on niihin tarvittavat koneet, työkalut ja osaaminen. Lisäksi tehdas on tällä hetkellä vajaakäytössä, joten sillä on riittävästi kapasiteettia Brasilian tuotannon vastaanottamiseksi. Siirtymäaikana osapuolet sitoutuvat myös valmistamaan lisenssillä myydyn yrityksen ostajan tilaamat Jawmaster-murskaimet, kunnes Svedalan tehdas pystyy täysin korvaamaan tällä hetkellä Brasiliassa valmistettavan tuotannon.
Esikaramurskaimet
(233) Ehdotettuihin sitoumuksiin sisältyy myös Nordbergin kaikkien karamurskaintuotantolinjojen myynti. Tämä merkitsee nykyistä Nordbergin myymää GY- ja Morgårdshammar-esikaramurskainsarjaa sekä Nordbergin uutta XP-50-tekniikkaa, jota ei ole vielä myyty mutta josta odotetaan tulevan olennainen osa Nordbergin strategiaa karamurskainten alalla [...]*.
(234) Tapaukseen liittyvien kilpailuongelmien ratkaisemiseksi päällekkäisyys on poistettava kokonaan. Metson alkuperäinen ehdotus uuden XP-tekniikan lisensoinnista olisi johtanut tilanteeseen, jossa myytyjen liiketoimintojen ostaja saisi Metson nykyiset (ja vanhentuneet) tuotteet sekä lisenssin tuotteeseen, jota ei ole vielä kehitetty valmiiksi, kun taas sulautuneessa yrityksessä olisivat yhdistyneet sekä Svedalan johtavien tuotteiden valikoima että Metson uusi tekniikka. Sellaisessa tilanteessa on suuri vaara, että liiketoimintojen ostaja ei kykenisi toimimaan markkinoilla elinkelpoisena kilpailuvoimana. Esimerkiksi ostajalla olisi lisenssivalmistajana heikompi maine kuin sulautuneella yrityksellä, koska tämä olisi lisenssin antaja ja selvä markkinajohtaja. Toiseksi ostaja saattaisi siinä tilanteessa jopa päättää olla investoimatta XP-tekniikan kehittämisen loppuun saattamiseen peläten, että sen asiakaspohja ei riittäisi investoinnin takaisinmaksuun.
(235) Lisäksi myyntipaketti näyttää sisältävän riittävästi omaisuutta, henkilökuntaa ja oikeuksia, jotta myytyjen yritysten ostajat voivat pitää niiden toiminnan elinkelpoisena ja kilpailukykyisenä kyseisillä markkinoilla. Sitoumuksiin ei sisälly kyseisiin hankkeisiin tarkoitettuja tuotantovälineitä tai henkilökuntaa, mutta se ei näytä olevan tässä tapauksessa välttämätöntä. Osapuolten toimittamien tietojen mukaan Nordbergilla ei itse asiassa ole nimenomaan karamurskainten tuotantoon tarkoitettuja tuotantovälineitä tai henkilökuntaa, koska kyseisiä tuotteita myydään liian harvoin, jotta sellainen toimintatapa olisi taloudellinen. Sen sijaan toimintatapana näyttää olevan, että komponentit teetetään alihankintana kolmansilla osapuolilla ja karamurskain asennetaan sitten tavallisesti asiakkaan toimipaikalla.
(236) Myyntiin ei sisälly suoranaisesti Nordbergin esikaramurskainten tuotannossa, suunnittelussa tai niihin liittyvässä tutkimus- ja kehitystyössä toimivaa henkilökuntaa, mutta siihen sisältyy Svedalan henkilökuntaa, joka toimii tällä hetkellä Svedalan karamurskainsarjan tuotannossa, suunnittelussa tai niihin liittyvässä tutkimus- ja kehitystoiminnassa. Osapuolten toimittamien tietojen perusteella näyttää siltä, että kyseinen henkilökunta voisi tukea Nordbergin esikaramurskainsarjan kehittämistä ja valmistusta, koska niiden perustana olevien Svedalan ja Nordbergin tuotteiden tekniikka on pääosin samanlaista. Erityisesti XP-50-tekniikan osalta myytävän liiketoiminnan ostaja voi sekä olla läsnä Metson tehtaalla Yhdysvalloissa saadakseen kyseisen tekniikan täysin hallintaansa että saada kaikki tekniikan testaamiseen liittyvät tiedot, joita hankitaan parhaillaan asiakkaan toimipaikalla Yhdysvalloissa.
Päätelmä
(237) Edellä olevan perusteella komissio katsoo, että osapuolten antamat sitoumukset riittävät poistamaan kilpailuongelmat, jotka komissio havaitsi ehdotettua toimenpidettä koskevassa tutkimuksessaan.
IX PÄÄTELMÄT
(238) Toimenpide on siten julistettava soveltuvaksi yhteismarkkinoille ja ETA-sopimuksen toimintaan sulautuma-asetuksen 8 artiklan 2 kohdan mukaisesti, koska sillä ei saada aikaan määräävää markkina-asemaa tai vahvisteta sitä, mikä estäisi merkittävästi tehokasta kilpailua Euroopan talousalueella tai sen merkittävässä osassa,
ON TEHNYT TÄMÄN PÄÄTÖKSEN:
1 artikla
Ilmoitettu toimenpide, jolla Metso Corporation ostaa Svedala Industri AB:n, julistetaan täten yhteismarkkinoille ja ETA-sopimuksen toimintaan soveltuvaksi sillä ehdolla, että liitteessä II esitettyjä sitoumuksia noudatetaan täysimääräisesti.
2 artikla
Tämä päätös on osoitettu seuraaville yrityksille: Metso Corporation Fabianinkatu 9A PO Box 220 FIN - 00101 Helsinki.
Tehty Brysselissä 24 päivänä tammikuuta 2001.

Labels: 12
4
15
14